“Кепқолинг, бола сотама-а-н...” | Azon.uz - Ахборот-таҳлилий портал\n“Кепқолинг, бола сотама-а-н...”\n14:00 11.02.2019 1315\n2019 йил 3 февраль куни Навоий вилояти, Хатирчи туманида яшовчи З.С. (исмли аёл) 3 ёшли ўғлини икки нафар шахсга 8 млн сўм ва 100 АҚШ доллари эвазига сотаётган вақтида қўлга олинди. Бу ҳақда Ўзбекистон Республикаси ИИВ Жамоатчилик ва оммавий ахборот воситалари билан алоқалар бошқармаси хабар берди.\nҲолат юзасидан жиноят иши қўзғатилиб, тергов ҳаракатлари олиб борилмоқда. Аввалроқ, Тошкентда фарзандини 300 доллар эвазига сотаётганлар ушланганди.\nДепартаментнинг Жарқўрғон туман бўлими ходимлари ва туман ИИБ билан ҳамкорликда тадбир ўтказилди, деб хабар бермоқда Бош прокуратура матбуот хизмати.\nУнда Фарғона вилояти Бешариқ туманида яшовчи фуқаро Д.Б. ўзининг шахсини яшириб, фуқаро М.га тегишли паспорт нусхаси билан жорий йилнинг 26 январда Сурхондарё вилояти Жарқўрғон туманида туғруқхонага жойлашиб, шу куни қиз фарзандли бўлиб, 3 февраль куни қиз фарзандини фуқаро С.га 3,5 млн. сўмга сотиб кетаётган вақтида ушланган. Мазкур ҳолат юзасидан Д.Б.га нисбатан Ўзбекистон Республикаси Жиноят кодексининг тегишли моддалари билан жиноят иши қўзғатилиб, тергов ҳаракатлари олиб борилмоқда.\nБир кунда бу икки хабарни ўқиб ҳайратда қоламан. Наҳотки пул ҳамма нарсадан устун турса? Бир ўлимдан қолиб дунёга келтирган жигарбандини сотаётган оналар, шу қоғоз пуллар унинг битта тирноғининг нархиям эмаску! Аллоҳ сизни фарзанд деган неъматга муносиб кўрганига нега бунчалар ношукурчилик қилдингиз? Қандай арзимаган чақа эвазига юрагингизнинг парчасини сотиб кетяпсиз? Яна аччиқ-аччиқ гапларим кўп. Кунига битта бозорхалта тикиб сотсангиз ҳам кунингиз ўтади. Дастурхонингизда нонингиз бўлади. Фарзандини сотган эртага иймонини, динини, Ватанини сотмайдими? Шунчалик пастмисиз? Онамисиз сиз ҳам, инсонмисиз?\nҲов, касалхона эшиги олдида сарғайган эркак, аёлни қаранг! Уларни эшикма-эшик, юришга нима мажбур қилдийкин? Фарзандсизлик, бепуштлик! Аёлнинг кўзидаги интизорликни сиз тушунармидингиз? Боласотарлар буни тушунмайди. Эркакнинг юрагидаги аламга тоғ бардош бермайди. Сиз эса ана шу бебаҳо, фақат Аллоҳ муносиб кўрганига бергувчи неъматни дунё ҳавасларига алмашиб кетяпсиз?\nСиз учун номуснинг, орнинг нархи қанча? Фарзандидан воз кечган нонкўрларни нима дейиш мумкин? Мен аниқ биламанки, она деб бўлмайди! Фарзандини сотаётганлар Аллоҳдан ҳаё қилинг! Сизни ўзининг энг олий неъмати фарзандли бўлишга муносиб кўргани учун фақат шукур денг! Зинҳор уни арзимаган чақаларга сота кўрманг!


Душанбеда Ислом институти қурилиши тўхтатилди (видео)\nРасмийлар катта ва замонавий бўлишини ваъда қилган Душанбедаги Ислом институтининг қурилиши тўхтатилди. Қурилиш 2018 йилда бошланган ва бу йил бино қуриб битказилиши кутилаётган эди.\nИслом институти ректори Тожиддин Асомуддинзоданинг 10 февраль куни айтишича, коронавирус пандемияси сабабли қурилиш суръатлари пасайган, кейин эса молиявий муаммолар туфайли иш умуман тўхтатилган. «Эҳтимол, биз 2022 йилда янги бинога кўчиб ўтамиз», деди манба.\nЯнги бинонинг қиймати 130 миллион сомонийга (тахминан 11,4 миллион доллар) баҳоланмоқда, у минтақадаги энг катта Қатар томонидан барпо этилаётган ва ҳали фойдаланишга топширилмаган масжид яқинидаги 3 гектар майдонда қурилмоқда. Расмийларнинг таъкидлашича, Ислом институтининг янги биноси бир вақтнинг ўзида 1,5 минг талаба ва ўқитувчини қабул қилиши мумкин, аммо расмий маълумотларга кўра ҳар йили ушбу университетни танлайдиганлар сони камайиб бормоқда.\nБугунги кунда Ислом институтида 879 киши таҳсил олмоқда. Тожиддин Асомуддинзоданинг берган интервьюсида айтишича, ўтган йили улар 331 кишини ўқишга қабул қилишга тайёр эдилар, аммо олийгоҳга камроқ ўқувчи кирди.\nАввалги йилларда Тожикистонда 20 га яқин мадрасалар рўйхатдан ўтган. Вақт ўтиши билан улар ёпилди ва Душанбеда фақат битта исломий муассаса қолди, у қисман диний таълим беради.\nБаъзи экспертларнинг айтишича, Тожикистонда диний таълим «ёмон йўлга қўйилган».\nДиний масалалар бўйича мутахассис Фаридун Ходизоданинг айтишича, муассасада таълим сифати ва ўқитиш услублари кўп нарсаларни кутмоқда. «Шунинг учун абитуриентлар унга киришга шошилмаяпти. Агар таълим жараёни созланса, у ерда ўқишни истаганлар кўпайишига аминман», — деди у.\nУнинг сўзларига кўра, ушбу университет битирувчиларига иш топиш қийин. «Ислом институтини тугатган юзлаб талабалар иш топа олмаяпти», дейди Ходизода.\nСўнгги бир неча йил ичида Тожикистонда ўнлаб имомлар ноқонуний диний таълим берганликда айбланиб ҳибсга олинган ва жазоланган. Халқаро ташкилотлар ва Ғарб давлатлари бир неча бор Тожикистонни дин эркинлигини чеклаб қўйгани учун танқид қилишган, аммо тожик расмийлари мамлакатда хавфсизликни таъминлашга қаратилган саъй-ҳаракатларда танқидларни ҳар доим асоссиз ва уларнинг чораларини қонуний деб ҳисоблашган.


Юсуф Жума мулклари талонда...ми?\n16 май 2021, Тошкент вақти: 11:58\nЎзбекистонлик диссидент шоир Юсуф Жуманинг Бухоро вилояти Қоракўл туманидаги уй-жойлари мусодара қилиниб, ҳокимлик захира балансига ўтказилгани ҳақидаги хабарларни маҳаллий расмийлар рад этмоқда.\nАввало, шоирнинг уйларига оид бу хабарни Юсуф Жуманинг муҳожиратдаги ўғли Алишер маълум қилганди.\n“Ўтган ҳафта Бухорога телефон қилдим. Менга айтишларича, уйимизни, бизга тегишли бўлган ерларни, дадамнинг номидаги барча нарсани ҳокимлик захира ҳисобига расмийлаштиришган. Ҳеч қандай судсиз энди бу мулклар ҳокимлик захира мулки ҳисобланади. Бу маълумотни ўзимга яқин кишилардан олдим”,- деди Алишер “Озодлик” билан суҳбатда.\nУнинг айтишича, туғруқхонадан чиққан опасининг ҳам паспорти олиб қўйилган. Туғруқхонадан чиққан опасига ҳатто боласини расмийлаштириб ҳам беришмаган.\nҚоракўл тумани ҳокимлиги вакили, туман қишлоқ ва сув хўжалиги бўлими раиси ўринбосари Ибод Субҳонқулов “Озодлик” билан суҳбатдаги юқоридаги гапларда асос йўқ эканини таъкидлади.\n“Эгаси бўлмаган ерлар қандай қилиб тортиб олинади? Қонунда тендер қилмай туриб, бировдан ер тортиб олиб бўладими? Суддан бир қарор чиқмаса, унинг ерини ҳеч ким ола олмайди”,- деди И.Субҳонқулов.\nАлишер эса ҳозир қамоқда бўлган отаси Юсуф Жумаенинг ҳолати ҳақида олинган сўнгги маълумотлар ҳақида қуйидагиларни маълум қилди:\n“Кеча бизга келган маълумотга қараганда, тўртинчи ойга қараб кетдики, дадамнинг бир ўзини битта алоҳида хонада сақлашаëтган экан. Дадам бошқалар қатори ҳар куни бир соатлик сайтга ҳам чиқарилмаëтган экан. Қамоққа олингандан бери руҳий қийноқ сифатида унинг бир ўзини битта камерада сақлашяпти. Дадамни Бухоро вилояти марказий шифохонасининг юрак касалликлари бўлимига олиб бориб даволатишган ва рўйхатдан ўтказишган. Бизга келган маълумотга кўра, бу ерда дадамни юрак касалга чиқариб, (аслида дадам соппа-соғ) биз даволатдик, касаллиги аввалдан бор эди, деб суиқасд уюштирмоқчи бўлишган. Улар шунга тайëргарлик кўраëтган экан. Қамоқхонада касал ортттирди, деб ҳеч кимни даволатмайди булар. Дадамни рўйхатдан ўтказишганидан, булар дадамга нисбатан суиқасд уюштириши, бир ëмон касалликни юқтириши мумкинлигидан биз ҳам хавотирга тушиб қолдик”.\nЮсуф Жума ўтган йилнинг декабрь ойида Янгийўл туманида бир ўғли билан қамоқа олинган эди. У конституциявий тузумга тажовуз қилганликда айбланмоқда. Яна бир ўғли Машраб 4 йилга озодликдан маҳрум этилди. Хотини, уч фарзанди таъқиблардан қочиб, мамлакатни тарк этишга мажбур бўлган.


Тожикистонда 7,2 даражали зилзила бўлди, ер силкиниши Тошкентда ҳам кузатилди\n24 январ 2021, Тошкент вақти: 18:00\nTajikistan -- An intensity shake map released by the US Geological Survey (USGS) shows the location where a preliminary 7.2 magnitude earthquake struck near Karakul, west of Murghob, December 7, 2015\nТожикистонда 7 декабрь куни кучли зилзила бўлди ва ер силкиниши Тошкент ҳамда бошқа шаҳарларда ҳам сезилди.\nАҚШ Геология тадқиқотлари марказидан олинган маълумотга кўра, зилзила кучланиши 7,2 даражага тенг бўлган.\nЗилзила эпимаркази пойтхат Душанбедан 345 километр шарқда бўлган. Ҳозирча талофотлар ҳақида аниқ маълумот йўқ.\nЎзбекистондаги сейсмик марказлар зилзила кучи Тошкентда 3 балл, Наманганда 3,5 балл ва Фарғонада 4 балл бўлганини хабар қилди.\nАҚШ Геология тадқиқотлари маркази ер силкиниши Ҳиндистон, Афғонистон ва Покистонда ҳам кузатилганини айтмоқда.


Ижтимоий минбар: 'Ўзбек халқи порага ўрганиб бўлди' - BBC O'zbek\nImage caption 'Қонун посбонининг ўзи энг катта порахўр бўлса, қонунда нима айб?'\nИжтимоий тармоқларда бу ҳафтадаги баҳс мавзумиз-порахўрлик.\nЎзбекистонда пора бермай яшаш мумкинми?.\nПорахўрликнинг илдизлари қаерда ва уни йўқотиб бўладими?\nШарҳларингизни Facebook ва Odnoklassniki даги BBCUzbek саҳифаларида қолдиринг.\nAysanem Asenova: Болага бериладиган пулни ҳам пора бериб оламиз.\nХурлиман Минажаддинова: Мен касалхонада оёғи йиринглаб, кесишга тайёрлаб қўйилган ётоқдаги беморнинг "санитарка"...деб бир неча соат бақириб ётганининг гувохи бўлиб, юрагим ларзага келган. Ҳаммаси ётоқдаги касаллар бўлгани учун 1-2 сўм пул бермаса ҳатто санитаркалар гаршокларини алмаштириб, хабар ҳам олмас экан. Иш жойида ҳамма ишчилар давлатдан ойлик олади-ку?.\nМухаммад Мухаммад: Яқинда 6 ярим ёш ўғлимни мактабни биринчи синфига куйиш учун 60.000 сўм беришга мажбур булдим. Сақлансам ва кейинги йилгача сабр қилиб, ўша пулни бермай ҳам қўйсам бўларди. Ҳаммаси ўзимизга боғлиқ-ку. Худо Ўзи кечирсин.\nБаъзида кирган жойингда ишинг битса, пора бермасдан чиқиб кетишга ҳижолат бўласан киши\nAysanem Asenova: Мен ўқияпман. Ректор, проректорлар пора олган домлаларни ушлашга ёрдам беринг, дейди. Аммо ким бундай қила оларди?. Устозларда ҳам уят деган нарса қолмаган. Бермай ҳам қўйдик, аммо унақада ўқиш қийин экан.\nGulnara Usmanovna: Шифокор ҳатто ҳамширани киссасига пул солманг-чи... ишингиз битармикан?. "Барча тиббий хизматлар бепул" деган ёзувлар хўжакўрсинга. Мактабларни-ку, гапирмасаям бўлади.\nDaston Akmal: Айниқса ўқишга кириш борасида жуда кучли порахўрлик бизда!!!\nAbror To'rayevich: Айниқса олий ўқув юртларини айтмайсизми?. Пора берадиганлар ҳам, пора оладиганлар ҳам топилади. Охир-оқибат ҳар йили минглаб талабга жавоб бермайдиган кадрлар эл хизматида ёки иш тополмай овора....\nРаййона Дадахонова: Бу нарса оддий нарсага айланиб қолган, пора олмаган инсоннинг ўзини билмайман.\nShahzod Bukharov: Хоҳлаймизми, йўқми, бу бор нарса.\nAkmal Maxmudov: Бу одамларнинг ойлиги- пора, тирикчилиги- пора. Ўзбекистонда...ҳамма жойда ўз ставкалари бор, уни ҳамма билади, фақат жим туради...\nShirin Qodirova: Бизда порасиз иш битириш қийин. Бунга баъзан берувчи, кўпинча эса олувчи айбдор.\nBahodir Choriyev: Бундан 15 йил олдин Ўзбекистонда пора бермай иш қилиш мумкин эди. Ҳозирги ккунда порасиз яшашнинг имкони йўқ. Ҳалол инсонни ҳаётнинг ўзи пора беришга мажбур қилмоқда.\nShakhriyor Karshiyev: Чет элга кетишимдан олдин военкоматдан ҳужжат керак бўлди. "Медосмотрга ўт!" деб бақирди. Медосмотрдан ўтдим, контракт армия дейишди. Мен жон деб борган бўшардим, сариқ бўлганман дедим. Ҳужжат опкел дейишди. Анализ топшир дейишди. Нима деса қилавердим. Тахминан 10 кун. Хуллас, ҳужжатни олдим. Ҳеч ким бир тийин сўрамади. сўраганида ҳам бермасдим".\nМаошлар ва Ўзбекчилик\nIkroma Cakir: Ойлик оз, одамлар оч, болалари пул дейди. Ойликдан свет, газ, обуна, ремонтга қайтарилади. Арзимаган пул қолади. Кийим олсинми, нон олсинми?. Қандай қилиб ойликка яшайди?..\nFozil Malikov: Ўзбекнинг қонида пор порахўрлик. Фақат гўр тузатади буни.\nAbdurazzoq Abdulhaq: Порахўрлик шу даражага етганки, баъзида кирган жойингда ишинг битиб, пора бермасдан чиқиб кетишга ҳижолат бўлиб қоласан киши.\nBoburbek Akramjonovich Azmiboyev: Инфляция йилига 10-14%. Ҳар йили ойликларимиз 10 % ошади. Бунинг орқасидан бозорга кирсангиз, кечаги нархдан 20 % қиммат. Нима бўлди, десангиз, ойлик ошди-ку, дейишади! Августнинг 15- да ойлик ошса, сентябрдан газ-свет ошади. Нима ўзгаради?!..\nGulshan Karayeva: Маошлар кўтарилиши баробарида ҳамма нарса кўтарилади. Порахўрликка қарши курашиш учун бу етарли эмас.\nShukurjon islomov: Қанақа порани гапиряпсизлар , "совға", "ҳадя", "атаганимиз", "ихлос", "муомаласи" деган нарсалар бор, холос.\nNarzullo Akhunjonov: Пора бермаган одамнинг иши битмай қолаверади. Иш ҳафталаб, ойлаб ва ҳаттоки, йилларга ҳам чўзилиши мумкин. Бугунги режимнинг асосини худди шу порахўрлик ташкил этади ва бу унинг "реал ва идеал" ҳаёт тарзига айланган, дейиш мумкин.\nAli Khan: Пора берадиган бўлмаса, оладиган ҳам булмайди. Ҳамма ишини осон йул билан битказишни хоҳлайди. СССР давридан бери келаётган бюрократия одамларни шунга ўргатган. Энди бу менталитетни йўқотиш учун а-а-анча вақт ва меҳнат керак бўлади.\nKh Ishmuhamedov: Таниш-билишчилик қилиб ишини битирганлар кўп, таниши йўқлар пора билан битиради-да!..\nNaser Muhammad: Пора мамлакатни ич-ичидан емирувчи иллат. Ўзбекистонда бу иллатнинг илдиз отиб кетишига кўп омиллар сабаб. Илмсизлик, дину-диёнатдан йироқлик, пора олишга ўрганиб қолишлик ва ҳоказо. Давлатманд порахўр айнан пора орқали бадавлат бўлгани учун ҳам порадан воз кеча олмайди. Юкори лавозимларда ишлаётган ҳамюртларимиз ҳаёт тарзлари сарфи учун ойлик маоши етиб ортиши, албатта бу кулгили.\nNarzullo Akhunjonov: Энг қизиғи, ҳозирги режим ўз манфаатига хизмат қилувчи жуда ҳам муҳим ҳуқуқий асосни яратиб олди. Яъни қонунга киритилган ўзгариш ва қўшимчага кўра, пора берувчи ҳам пора олувчи билан теппа-тенг равишда жиноий жавобгарликка тортилади. Энди ўйлаб кўринг, қайси шахс юрак ютиб пора берганлигини айта олади? Бундан хулоса шуки, ушбу ҳуқуқий механизм доирасида пора олувчиларнинг ошиғи янада олчи бўлади.\nAli Aliyiv: Менимча, Ўзбекистонда порасиз ҳаётни тасаввур қилиш қийин, чунки ўзбек халқи порага ўрганиб бўлди. Аввало юқори мансабдагилар халқни шунга мажбурлаб ўргатиб бўлди. Бундан қутулиш қийин бўлади.\nGolibbek Kholnazarov: Порахўрликни ўзбекчилика тақамаслик керак, бу система атайлаб яратилган, катта пора еяпганлар, ўзидан пастдагиларга озроқ едириб қўйиб, уни муттаҳам, мутеъ қилиш мақсадида!. Энди бу одатларни Янги Президент сайлангандан кейин қолиши ё йуқолиши унинг сиёсий иродасига ва инсофига боғлик!. Йўқ қиламан деса, бир-икки йилда бутун ўзбек халқини ҳалол, мўмин-мусулмон қилади. Хоҳламаса, қани энди ўзбекчилик шу-да деб обкелларинг, дейди!.\nOtabek Jo'raxo'jayev: Порахўрликни йўқотиш жуда қийин. Гап қонунда эмас, унинг и жросида. Қонун посбонининг ўзи энг катта порахўр бўлса, қонунда нима айб?\nAbdurazzoq Abdulhaq: Бу иллатни йўқ қилиш учун аввало, тўғри системага ўтилиши керак.\nGulshan Karayeva: Шунчаки, ҳеч ким бермай қўйиши керак!\nBashorat Eshova: Ўрганган кўнгил ўртанса қўймас. Порахўрлик одат тусига кириб қолган.\nNaser Muhammad: Порахўрлик йўқолиши учун жуда оғриқли чоралар зарур.... Порахўрликнинг Ўзбекистонда ҳали-бери йўқолишига умид ҳам қилманглар.\nSaidova Sabohat: Бўлган, бўлади, давомий бу иллат!.\nAmir Turon: Албатта мумкин. Бунинг учун Оллоҳнинг ҳокимияти бўлган Ислом Давлатини қуриш керак.\nAysanem Asenova: Бу нарсани йўқотишга минглаб йиллар керак бўлади.\nGulnara Usmanovna: Порани олувчини эмас, берувчини жазолаш керак. Қайси мамлакатда бўлмасин, аҳолини эҳтиёжидан маоши 10 баробар ортиқ бўлсагина, порахўрлик бўлмаса керак. Бу менинг шахсий фикрим.\nҲайит қиласизми ё пахта терасизми?\nОлий ўқув юрти талабаси уст-боши назорат қилиниши керакми?


Тушда куй - Tush tabiri mukamal sayt\nAuthor TushTabiri2 Reading 3 min Views 29 Published by 12.05.2018\nТушда куй Тушида куй эшитиб, унинг қаёқдан- келаётганлигини билмаслик — яхши аломат. Агар сиз бастакор ёки қўшиқчи билан муносабатда бўлсангиз — бундай туш ўз соҳангизда яхши натижаларга эришиш учун нимадир излаётганингизни билдиради.й\nТабиат қўйнида ўсиб ётган ковул тушингизга кирса, у сизни ўраб турган оламнинг беқарор ва омонатлигини билдиради. Сиз атрофингиздаги одамларни уларга боғланиб қолишдан қўрқиб узоқ ушлаб туролмайсиз ёки буни истамайсиз.\nСизнинг олдингизда қийин ҳал этиладиган вазифа турган бўлса, ташвиш қилманг. Ишончли қўллардан ўша сиз қўлга киритолмаган маълумотни оладиган фурсат яқин.\nАгар тушингизда костюм кўринса, эҳтимол яқин вақг ичида расмий қабулда бўласиз. Бу кўнгилочар тадбир ёки иш юзасидан учрашув бўлиши ҳам мумкин.\nШунингдек, костюм хизмат юзасидан кўтарилиш ёки иш жойининг юқорироқ нуфузли бўлган жойга ўзгартирилиши бўлиши ҳам мумкин.\nТушда каравотда ётиш соғлиғингиз борасида жиддий муаммолар пайдо бўлганлигидан дарак беради. Бирорта танишларингиздан бирини каравотда ётганлигини туш кўриш — ўнгда шу қиши билан узоқ вақг айрилиқда бўлишингиздан далолат.\nҲар доим хавфни билдиради. Атрофингизда кўчкини кўриш — хавф мавжуд, бироқ ҳозирча у унчалик яқин эмаслигидан далолат. Бироқ хавфсизлик чораларини кўриб қўйишингиз керак.\nЭҳтимол, тезда сиз ўзингизни турар-жойингизни яхшилаб оласиз. Бу туш, агар сиз шу муаммо билан шуғулланаётган бўлсангиз, янада аниқ амалга ошади. Агар сизнинг бошингизга шундай фикр келмаган бўлса, демак, келади.


Президент 2018 йилда мамлакатда етиштирилаётган 1 миллион 200 минг тонна пахта толасини Ўзбекистонда тўлиқ қайта ишлаб, хорижга фақат тайёр маҳсулотлар экспорт қилишни йўлга қўйиш зарурлигини билдирди\nТОШКЕНТ, 9 дек – Sputnik. Бугун "Ўзбекистон" халқаро анжуманлар саройида Ўзбекистон Республикаси қишлоқ хўжалиги ходимлари кунига бағишланган байрам тадбири бўлиб ўтмоқда. Тантанали маросимда Ўзбекистон президенти Шавкат Мирзиёев иштирок этиб, соҳа ходимларини табриклади. Бу ҳақда президент матбуот хизмати хабар берди.\nПрезидент қишлоқ хўжалиги ходимларини бугунги байрам билан қутлар экан, жумладан шундай деди: "Мамлакатимизда ҳамма соҳа вакилларининг байрами бор. Лекин барчамизни, бутун халқимизни боқадиган, кийинтирадиган қишлоқ хўжалиги ходимларининг байрами шу пайтгача йўқ эди. Махсус қонун қабул қилиб, Ўзбекистон Республикаси қишлоқ хўжалиги ходимлари кунини белгилаганимиз, ўйлайманки, ҳаётимиздаги яна бир адолатли қарор, халқимизнинг дилидаги гап бўлди."\nШавкат Мирзиёевнинг сўзларига кўра, халқни картошка билан тўла таъминлаш учун йилига ўртача 50 минг тонна сифатли картошка уруғини етиштириш талаб этилади.\n"Бунинг учун Голландия, Польша, Россия каби давлатлар билан ҳамкорликда замонавий лаборатория ускуналарига эга бўлган маҳаллий уруғчилик маркази ва махсус корхоналар ташкил этишимиз керак", деб таъкидлади президент.\nШавкат Мирзиёев 2018 йилда мамлакатда етиштирилаётган 1 миллион 200 минг тонна пахта толасини Ўзбекистонда тўлиқ қайта ишлаб, хорижга фақат тайёр маҳсулотлар экспорт қилишни йўлга қўйиш зарурлигини билдирди.\nМаълумотларга кўра, пахтачилик бўйича ўз тажриба мактабини яратаётган фермерлар сонининг кўпайиб бориши натижасида жорий йилда гектаридан ўртача 50 центнердан зиёд ҳосил олган фермерлар 1 минг 121 тани, 45 центнерлик маррани эгаллаган фермерлар 2 минг 130 тани, 40 центнерчилар 7 минг 208 тани ташкил этди.\nОхирги 20 йилда эътибордан четда қолган балиқчилик соҳасини тиклаш учун "Ўзбекбалиқсаноат" уюшмаси ташкил этилиб, унинг тизимига 3 минг 600 та балиқчилик хўжалиги киритилди. Жорий йилда 580 минг гектар табиий ва 28 минг гектар сунъий кўлларда 100 минг тоннадан ортиқ балиқ етиштирилди.\nМамлакатда бу йил биринчи марта пилладан йилига икки марта ҳосил олиш тажрибаси синовдан ўтказилди ва ижобий натижа берди.\nПрезидент фармони билан байрам арафасида аграр соҳада улкан ютуқларни қўлга киритган, мамлакат қишлоқ хўжалигининг ривожланишига салмоқли ҳисса қўшган 167 киши Ватаннинг юксак мукофотлари билан тақдирланди.


Рашк балоси... » Ўзбекистон янгиликлари – Zamin.uz\n28 август 2019, 13:05\nҚайноталарни оилада келинларнинг ҳимоячиси, ёш оиланинг посбони, дейиш мумкин. Шунинг учун у оиланинг мустаҳкам, келин-куёвнинг аҳил, тотув бўлиши учун қайғуради. Шу мақсадда кўпинча оилавий можароларда келинни ҳимоя қилишга уринади. Қайнона ва келин можароларида адолат тарозиси билан иш кўради. Эрларнинг бу "қилиғи" кўпинча қайноналарга ёқмайди.\n"Ёнини оляптими, демак, унда кўнгли бор" ёки "Шунча йил турмуш қуриб, бир-биримизга сирдош бўлиб, қариган чоғимда ёқмай қолибман-да, шу зумраша мендан азиз бўпти-да" ёхуд " Бир балоси борки, келинига ширинсўз бўлиб қолди, менга бирор марта бунақа меҳрибонлик кўрсатмаганди" ва шунга ўхшаш шубҳалар, ғашликлар уларнинг қалбини кемириб, барча кулфатларда келин "айбдор", деган хулоса чиқаришга олиб келишини пастдаги воқеада ўз тасдиғини топади.\nМаҳалламиздан узатилган Лобар исмли қизнинг турмуши ярим йилга бормай бузилиб кетди. Бунинг сабабини сўраганларга шўрлик ота-она нима деб жавоб қайтаришга ҳайрон. Уларнинг ялиниб-ёлворишлари ҳам, маҳалладаги баобрў одамларнинг ўртага тушишлари ҳам- ҳеч нарса ёрдам бермади. Охири келиннинг кўч- кўронини куёвникидан йиғиштириб келишди. Лобарнинг ўзи ҳам ҳайрон, "Орамиздан ҳеч гап ўтмаганди, Достон акам билан жуда аҳил эдик, ота-оналарини ҳам жуда ҳурмат қилардим", деб йиғлармиш, холос.\nКейин суриштиришса, қайнона келинини ёқтирмай қолибди. Оиланинг эркакларига "Ё шу келин туради бу уйда, ё мен", деб кескин шарт қўйибди. Куёв бечора "Келинингизнинг айби нима ўзи?" деб сўраб балога қолибди. "Ё хотинни қўясан, ё дуоибад қиламан, оқ қиламан, бир умр рози бўлмайман", дебди она. Эри ҳам ҳайронмиш. "Ҳеч бўлмаса, нима гап ўтганини мен билб қолай, ахир қудаларимизга бирор гап айтиш керак-ку!" деб сўраса, "Қўли эгри денг, ёлғончи денг, хуллас, бирор гап топинг. Агар у қоладиган бўлса, унда мен кетаман", деб қўрқитибди.\nХуллас, оила бузилиб кетди, ширингина турмушга оғу томди. Бу машмашаларнинг ҳаммасига қайнота шўрлик ўзи билмаган ҳолда "айбдор" бўлиб қолган экан. Чиройлигина, эпчилгина, чақққонгина келинни у оталарча меҳр билан суйган, "сиз-сиз"лаб эркалаган, юмушу кўпайиб кетса аёлини турғизган. "Ахир бировнинг жондан азиз фарзанди, янги келн, жа зулм қилиб юбормайлик, сен ҳам ёрдамлашвор", деб ёнини олган.\nОила даврасида "Келиним зўр-да, саранжом-саришта, қўли ширин пазанда", деб мақтаган. Буларнинг ҳаммаси қайнонанинг асабини буза бошлаган. Аввал шунчаки ғаши келган. Кейинчалик ҳасад ўти, рашк балоси чирмай бошлаган. Ҳар жиҳатдан ёш, ҳимоясиз, соддагина келин рашк балосининг қурбони бўлган. Қайнона эрини келинидан қизғаниб нима қилиб бўлса-да, йўқотиш пайига тушган ва бунга эришган ҳам.\nДемак, юқоридаги воқеадан қайноталар ҳам, қайноналар ҳам, келин-куёвлар ҳам ўзларига тўғри хулоса чиқариб олишлари керак бўлади.\nЯнгиликлар » Ҳаёт тарзи » Рашк балоси...\n20:20 Ягона портал янгиланди\n19:53 Тошкентда Audi ёниб кетди\n19:27 Олимлар қонни ёшартирувчи мевани аниқлашди\n18:55 Санжар Турсунов ҳиндистонлик боксчига ютқазди\n18:30 «Нима учун ҚҚС бу қадар муҳим?» - унинг аҳамияти, ўзига хос хусусиятлари, товарлар ва хизматлар нархига ва иқтисодиёт тармоқларига таъсири ҳақида\n18:05 Кўл ичида кўл: Нидерландиядаги кўл ичига нега айлана дамба қурилган?\n17:39 18 сентябрь куни Ўзбекистонда қандай об-ҳаво кутилмоқда?\n17:14 Чемпионлар лигасининг янги мавсуми старт олмоқда\n16:45 Шаҳобиддин Зоиров чорак финал йўлланмасини қўлга киритди\n16:41 Ўзбекистон 2020 йилда илк марта U-19 Осиё чемпионатига мезбонлик қилади\n16:27 Афғонистон президенти иштирокидаги митингда теракт содир бўлди\n16:03 Азамат Абдураимов: "Биз гуруҳдаги барча жамоаларни ҳурмат қиламиз"\n23:50 Ўқимишли келин\n19:18 Қайнона тарафидан бўладиган жанжал сабаблари\n08:05 Оила мустаҳкамлиги келин-куёвнинг ёшига боғлиқми?\n21:38 «Келин қанча семиз бўлса, шунча яхши»\n13:14 Илк никоҳ кечаси сўнггисига айланди\nТошкентда Audi ёниб кетди\n«Яккабоғ воқеаси» қаҳрамонлари устидан суд жараёни бошланди\nДавлат активларини бошқариш агентлиги Ucell сотилганини рад этди\nЯнги ўқув йили учун «супер-контракт» тартиби ҳақида нималар маълум?\nЎзбекистон армиясида янги ҳарбий унвонлар жорий этилди\n100 йил аввалги қарор: «Куёв-навкар 40 кишидан ошмасин. Фақат сурнай мумкин, карнай — йўқ»\nКўл ичида кўл: Нидерландиядаги кўл ичига нега айлана дамба қурилган?\nАфғонистон президенти иштирокидаги митингда теракт содир бўлди\nҚирғизистон - Тожикистон чегарасидаги отишма оқибатида уч нафар тожик ҳарбийси ҳалок бўлди\nАлександр Кокорин ва Павел Мамаев озодликка чиқишди (видео)\nҚирғизистон - Тожикистон чегарасидаги отишмадан бир чегарачи вафот этди. У ерда нималар бўляпти?\nЭрдўған қочқинлар учун шаҳарлар қуришни таклиф қилди\nТуркияда ўқиётган ўзбек талабаси: «Аксарият турк ёшлари келажакда хориж мамлакатларига кетишни хоҳламайди....»\nСанжар Турсунов ҳиндистонлик боксчига ютқазди\nШаҳобиддин Зоиров чорак финал йўлланмасини қўлга киритди\nЎзбекистон 2020 йилда илк марта U-19 Осиё чемпионатига мезбонлик қилади\nАзамат Абдураимов: "Биз гуруҳдаги барча жамоаларни ҳурмат қиламиз"\nU-16 Осиё чемпионатига саралаш. Ҳаммамиз билишимиз керак бўлган маълумотлар\nЭлмурат Тасмурадов ва Жалгасбай Бердимуратов Олимпиадага йўлланма олди


Ўзбекистон – Иордания учрашуви “Пахтакор” стадионида ўтказилади\nДобавлено: 01.11.2016, 11:42\nЖаҳон чемпионати саралашининг учинчи босқичида иштирок этаётган Ўзбекистон миллий терма жамоаси Жанубий Кореяга қарши ўйин олдидан Иорданияга қарши Тошкентда ўртоқлик учрашуви ўтказади. Бу ҳақда ЎФФ хабар бермоқда.\nУшбу учрашув 10 ноябрь куни Тошкетадаги “Пахтакор” марказий стадионида бўлиб ўтади. Ўйиннинг бошланиш вақти 17:00га мўлжалланган.\nТаъкидлаш керакки, Ўзбекистон миллий терма жамоаси Жанубий Кореяга қарши ўйинга тайёргарлик кўриш мақсадида 4 ноябрь куни ўзининг навбатдаги йиғинига киришади. Иорданияга қарши ўртоқлик ўйини ушбу йиғин доирасида бўлиб ўтади.


Тошкент вилоятида қалбаки 100 минг сўмлик купюраларни сотаётганлар ушланди - Bugun.uz\nТошкент вилоятида қалбаки 100 минг сўмлик купюраларни сотаётганлар ушланди\n11:47 | 06-10-2021\nТошкент вилояти Олмалиқ шаҳрида қалбаки 100 минг сўмлик пул купюраларни сотаётганлар қўлга олинди. Бу ҳақда «Bugun.uz»га Давлат хавфсизлик хизмати матбуот хизмати хабар берди.\nФото: Давлат хавфсизлик хизмати матбуот хизмати\nМаълум бўлишича, ДХХнинг вилоят бошқармаси ва иқтисодий жиноятларга қарши курашиш департаментининг ҳудудий бошқармаси ходимлари томонидан тезкор тадбир ўтказилган. Унда шаҳарда яшовчи 33 ёшли С.Ш. қалбаки 100 минг сўмлик купюрадан иборат жами 50 миллион сўмни 5 миллион сўмга сотаётган вақтида ашёвий далиллар билан ушланган.\nШунингдек, унинг яшаш манзилида 2 миллион 600 минг сўм миқдоридаги қалбаки 100 минг сўмлик купюралар борлиги аниқланиб, процессуал тартибда расмийлаштириб олинган. Дастлабки суриштирув ҳаракатлари давомида қалбаки пуллар 22 ёшли У.М. ва пискентлик 20 ёшли М.С. томонидан компьютер ва рангли принтер ёрдамида тайёрлангани маълум бўлиб, улар ҳам ҳибсга олинган.\nШунингдек, ушлангунга қадар улар томонидан жами 210 миллион сўм миқдоридаги қалбаки 100 минг сўмлик купюралар муомалага чиқариб юборилгани аниқланган. Ҳозирда мазкур шахсларга нисбатан Жиноят кодексининг тегишли моддасига асосан жиноят иши қўзғатилиб, тергов ҳаракатлари олиб борилмоқда.\nАввалроқ ДХХ томонидан Тошкент вилоятида ўзгага ажратилган ерни 110 минг долларга сотмоқчи бўлган шахс ушлангани хабар қилинган. Шунингдек, ДХХ жойларда катта миқдордаги гиёҳванд моддаларни мусодара қилгани очиқланган.


Кутилаётган совуқлар мевали дарахтларнинг куртаклари ва гулларига зарар етказади — «Ўзгидромет» | АгроОлам.Uz\nБош саҳифа Об-ҳаво Кутилаётган совуқлар мевали дарахтларнинг куртаклари ва гулларига зарар етказади — «Ўзгидромет»\n25-27 февралда кутилаётган совуқлар мевали дарахтларнинг ёзилган куртаклари ва гулларига зарар етказади. Бу ҳақда «Ўзгидромет» эълон қилган маълумотда айтилган.\nҚайд этилишича, февраль ойининг иккинчи ўн кунлигида ғайритабиий юқори ҳаво ҳарорати ҳисобига мевали дарахтлар, тут ва токнинг баҳорги вегетацияси ўртача кўп йиллик кўрсаткичлардан 2,5 – 3 ҳафта эрта бошланди.\n«Ўн кунликнинг биринчи ярмида республика ҳудудининг катта қисмида мевали дарахтларда ялпи куртакларнинг бўртиши ва очилиши бошланди, ўн кунликнинг охирига келиб эса эрта гуллайдиган мевали дарахтлар гуллаши бошланди.\nРеспублика жанубида эрта гуллайдиган мевали дарахтларнинг гуллаши февраль ойининг биринчи ўн кунлигида бошланди. Иккинчи ўн кунликнинг охирига келиб гуллаш ялпи бўлди», – дейилади маълумотда.\nМаълум қилинишича, 25-27 февралда кутилаётган совуқлар мевали дарахтларнинг ёзилган куртаклари ва гулларига зарар етказади.\nАввалроқ, Ўзбекистонга совуқ ҳаво оқими кириб келиши, мамлакат шимолида ҳарорат 22 даража совуқ бўлиши кутилаётгани хабар берилганди.


Калит сўзлар бўйича излаш: Германия\nЯкшанба, 18 Декабр 2016 00:20\tБерлин метросида қизни тепган одамнинг шахси аниқланди\tБерлин метросида катта шов-шувга сабаб бўлган воқеадаги йигит шахси аниқланди. Ушбу воқеага муҳожир мусулмонлар айбдор қилинган эди. Энди аниқланишича, қилмиш эгаси Европа Иттифоқининг фуқароси экан.\nБатафсил ...\tСешанба, 06 Декабр 2016 10:17\tГЕРМАНИЯ: Ҳалаб учун 30 миллион евро ёрдам пули ажратилади\tЯқин кунларда Германия Халаб учун 30 миллион евро миқдорида ёрдам пули ажратади. Бу ҳақида Германия Ташқи Ишлар Вазирлиги хабар берди.\nБатафсил ...\tЧоршанба, 16 Ноябр 2016 23:58\tГермания: Террорчиларга қарши кенг кўламли амалиётлар бошланди\tГерманиянинг ўндан ортиқ ҳудудида “Ҳақ дин” салафийлар ташкилоти фаоллари уйларида тинтувлар бошланди. Улар ИШИД билан ҳамкорликда гумон қилинмоқда, хабар бермоқда BBC.\nБатафсил ...\tСешанба, 01 Ноябр 2016 19:52\tГерманияда мактаб ўқувчиларининг ҳаммаси масжидга боришлари шарт қилинди\tЎтган хафта олмонларнинг Кил шаҳрида жанжал бўлди. Ўз фарзандларини маҳаллий масжидларнинг бирига экскурсия қилиш учун юбормаган ота-она 300 еврога жарима тўлайдиган бўлди. Яқин орада улар ҳали маҳкамага тортилиши ҳам мумкин экан.\nБатафсил ...\tСешанба, 29 Сентябр 2015 15:29\tРамзан Қодиров Германиядаги суриялик қочқинларга кўмак берди\tЎтган ҳафтанинг пайшанба кунида 900 дан ортиқ суриялик қочқинлар Германиянинг Киль шаҳридаги энг яхши ресторанлардан бирида меҳмон бўлишди. Шаҳар мэри ўринбосари Гервир Штёкан Аҳмад Қодиров номли Минтақа ижтимоий фонди (РОФ) билан келишган ҳолда қочқинларни ўз лагерларидан автобусда ресторанга олиб келишиб, байрамона дастурхон безатишган.


Шўрқўрғонда "Халқ кутубхонаси" ўз фаолиятини бошлади\nНаманган туманидаги Шўрқўрғон қишлоғи Кўл бўйи маҳалласи ҳудудида “Халқ кутубхонаси” фойдаланишга топширилди. Байрамона тадбир фуқароларнинг юртимизда кечаётган ислоҳотларга ҳозиржавоблигини, фидойилигини, дахлдорлигини намойиш қилди.\nАҳамиятлиси, мазкур эзгу ташаббус зиёли инсонлар, тадбиркорлар томонидан хайрия асосида биргалашиб йўлга қўйилди, уни қўллаб-қувватлаган кўнгилли қишлоқ аҳли ҳам янги бинони китоблар билан тўлдиришга ҳисса қўшди. Ҳозирда кутубхона фондида 50 миллион сўмлик 2 000 дан ортиқ турли адабиётлар мавжуд.\nЭътироф этиш жоиз, Шўрқўрғонни – Шеърқўрғон, шоирлар қишлоғи сифатида донғи кетган. Қишлоқнинг Ўктам Мирзо, Санобар Бобоназарова, Тўхтахон Раҳимова, Ўктамой Холдорова, Дилором Сотиболдиева, Носиржон Жўраев каби таниқли ижодкорлари, Одилжон Ҳамробеков сингари машҳур спортчилари, ифтихорлари қаторига энди маърифатпарвар тадбиркорлари қўшилмоқда.\nПрезидентимиз Шавкат Мирзиёев шу йил 28 февраль – 1 март кунлари Наманган вилоятига ташрифи чоғида “Наманганни энг китобхон вилоятга айлантирамиз!” дея муҳим ва фахрли вазифани топширган эди.\nҚолаверса, давлатимиз раҳбари томонидан ёшларга сифатли таълим-тарбия беришда илгари сурилган бешта ташаббуснинг тўртинчисида китобхонлик маданиятини ошириш, мутолаани кучайтириш масаласи белгиланган. Бу борада ҳам вилоятда қатор ишлар амалга оширилмоқда, ҳатто мусобақа тусини олмоқда. Қишлоқларга, чекка маҳаллаларга, хонадонларга китоблар билан кириб борилмоқда, аҳоли мутолаага ошно тутинмоқда.\n“Халқ кутубхонаси”нинг очилиш маросимига келган ижодкорлар, журналистлар, туман ҳокимлиги мутасаддилари “Обод қишлоқ” дастури асосида Шўрқўрғонда бажарилаётган улкан бунёдкорлик, яратувчанлик саъй-ҳаракатларига, чирой очаётган манзил манзараларига ҳам гувоҳ бўлди.\nНаманган вилояти ҳокимининг ўринбосари Пахриддин Маткаримов табрик сўзида шу қувончли воқеадан мамнунлигини билдирди ҳамда кутубхонага вилоят ҳокимлиги томонидан минг дона китоб жўнатилишини айтиб ўтди.\nҲозирча бундай тоифадаги кутубхона Наманганда илк бор Шўрқўрғонда пайдо бўлди ва тадбирда “Халқ кутубхоналари”ни барча туман-шаҳарларга тарғиб қилиш зарурлиги алоҳида таъкидланди.\nАтоқли ёзувчи, “Шарқ” нашриёти бўлим муҳаррири Эркин Малик қишлоқ аҳлига самимий эътирофини, ҳурматини, тилакларини изҳор қилди. Меҳмон ўзининг “Шайх ҳазратлари ҳақида хотира китоби”, “Дуо олган келинчак”, “Ижобат бўлган дуо” каби китобларидан эсдалик учун дастхат қўйиб, кутубхонага тортиқ этди.\n- Одамларда мутолаага иштиёқ, китобга меҳр баланд эканлигига яна бир карра ишонч ҳосил қилдик. Шўрқўрғонда “Халқ кутубхонаси”ни очганимиз айни муддао бўлди. Бунда бизга яқиндан ёрдам берган фидоий инсонларга миннатдорчилик билдирамиз, - дейди савобли юмушга бош-қош бўлганлардан бири Зайниддин Бурхонов. – Ҳозирда 2 нафар синглимиз ишли бўлди. Улар кутубхонадан фойдаланиш қоидаларини кенг аҳолига тушунтирмоқда. Ҳамқишлоқларимиз кутубхонадан бепул ва эркин тарзда фойдаланади. Ўқувчилар қулай электрон дастур асосида тезкор аъзолик рўйхатига олинади ва ҳажмига қараб белгиланган муддатларда, эҳтиётлаган ҳолда китобни қайтаради. Электрон усулда танишмоқчи бўлганлар учун телеграм каналимизга ҳам янги нашрлар ҳақида маълумотлар, янгиликлар, бадиий асарларни жойлаб борамиз.


Хорижга чиқиш паспортини расмийлаштиришда қоғоз анкеталардан воз кечилади – Газета.uz\nДавлат персоналлаштириш маркази хорижга чиқиш паспортини олишда фотосуратлар ва маҳалла муҳри босилган ариза нима учун кераклигига изоҳ берди.\n16 январ 2019, 11:00 Жамият\nХорижга чиқиш паспортини расмийлаштиришда қоғоз ва электрон форматдаги ҳужжатларнинг баробар тақдим этилиши маълумотларни қўшимча равишда текшириш учун зарур. Бу ҳақда сешанба куни Ўзбекистон Вазирлар Маҳкамаси қошидаги Давлат персоналлаштириш маркази (ДПМ) раҳбари Нажмиддин Тўрахўжаев маълум қилди.\nУнинг сўзларига кўра, хорижга чиқиш паспортини бериш тизими ҳозирча «созлаш» режимида ишламоқда. Хорижга чиқиш паспортини расмийлаштириш ишлари январдан бошланди.\nТизимнинг синов режимида ишлаши «нотўғри» паспорт берилиши мумкинлигини англатмайди. «Барчаси халқаро талабларга мос келади. Маълумотларни йиғиш билан боғлиқ маълумотларни қайта ишлаш жараёни мавжуд», — деди у.\nНажмиддин Тўрахўжаев маълумотларни йиғиш пунктларида ҳам биометрик маълумотлар олиниши, жумладан электрон фотосуратга олиниши, ҳам қоғоз кўринишидаги маълумотларни қабул қилинишини тан олди.\n«Вақт ўтиши билан қоғоз ишларидан воз кечамиз… Сино даврида биз бу маълумотларни қўшимча текширувдан ўтказиш механизмини сақлаб қолдик», — деди у.\nДПМ раҳбари сўзларига кўра, синов даври икки-уч ой давом этади. Бироқ қоғозбозликдан фақатгина норматив-ҳуқуқий база янгиланганидан кейин воз кечиш мумкин. Тўлиқ электрон форматга ўтишнинг аниқ муддатлари айтилмади, бироқ бу яқин келажакда бўлишига ишонч билдирилди.\n«Электрон форматга тўлиқ ўтилганидан сўнг фуқаро биографик маълумотларни ўз уйида расмийлаштириб, маълумотлар йиғиш пунктларида фақатгина бармоқ изи топшириб, фотосуратга тушиш учун келади», — деди у.


Наманганда экстремистик ғоялар тарғиботчиларига суд ҳукми ўқилди\n04:03 19 Июн 2018\n11:27 02.11.2015 (Янгиланган 11:30 02.11.2015) Ҳавола олиш\nТўрт фуқарога экстремистик мазмундаги адабиётларини тарқатгани учун етти йилдан саккиз йилгача қамоқ жазоси белгилади.\nТОШКЕНТ, 2 ноя — Sputnik. Наманган вилояти суди тўрт нафар фуқарога “Туркистон ислом ҳаракати” террорчилик гуруҳи адабиётларини тарқатгани учун етти йилдан саккиз йилгача қамоқ жазоси белгилади, ҳуқуни сақлаш органи вакили маълумотига қараганда.\nСудланганлар диск ва флеш-карталарда “ТИҲ” ва “Ислом халифалиги” тузишни тарғиб қилувчи, аҳолини Афғонистон, Покистон ва Туркияга чиқиб жангариларга қўшилишни тарғиб қилувчи матнларни тарқатганлар. Тергов маълумотларига қараганда, судланганлар “ТИҲ” таъсирига Россияда ишлаб юрган вақтларида тушиб қолган.\nЎзбекистонда “ТИҲ” аъзолари ва уларга тарафдор шахслар тез тез ҳуқуқни сақлаш органлари эътиборига тушиб туради. Ушбу йилнинг август ойида Навоий шаҳридан бир фуқаро ҳам экстремистик тушунчадаги аадабиётларни контрабанда қилганлиги учун олти йил қамоқ жазосига ҳукм қилинган эди.\nШтаб-квартираси Афғонистонда жойлашган “ТИҲ” 1996 йилда Афғонистонда ташкил қилинган эди. Ташкилот Ўзбекистонда таъқиқланганидан сиёсий партия аъзорлари томонидан ташкил қилинган бўлиб у “Толибон” ва “Ал-Қоида” террорчилик гуруҳлари билан боғлиқ. Россия ва Ўрта Осиё мамлакатлари ушуб ташкилотни террорчи гуруҳ деб эълон қилган. 2014 йил октябрида, ташкилот раҳбари Усмон Ғози гуруҳнинг “Ислом давлати” террорчи ташкилотига қўшилганлигини эълон қилди.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Аёл ва эркак бир-бирини тушуниши учун таржимон керак…ми?\t14:07, 31 октябрь 2016\tЭркаклар ва аёллар деярли турли тилларда гапиришади! Ўйлаб кўрсангиз, бу гапда жон бор. Қизиқ, у ҳолда қандай қилиб бир тўхтамга келиш мумкин?\nГарчи эркаклар ҳис-туйғуларга бой аёллар ёқишини таъкидлашса-да, лекин хонимлар ўз туйғулари ҳақида гапирса, уларнинг бу қизиқиши сўна бошлайди. Севгилингиз сизни тушуниши учун гапни аниқ маълумотлардан бошланг ва кейингина уларга муносабатингизни билдиришингиз мумкин. Оҳ-воҳларингиз эвазига эрингиз дарров сизни тушуниб қолишидан умид қилманг. Аввалига у вазият борасидаги фикрини бироз ортда қолдириши керак. Бунинг учун эса унга қуруқ рақамлар ва техник тафсилотлар керак. Туйғуларингизни муҳим вазиятлар учун асраб қўйинг. Бўлар-бўлмасга ҳисларингизга эрк беравериб, жуфтингизнинг қизиқишини сўндирманг. Салга «оҳ-воҳ» қилавериб, эртакдаги «ёлғончи чўпон»нинг ҳолига тушиб қолманг тағин!


Ёлғонлар гирдобида | QISHLOQ HAYOTI\nМай 17, 2017\tMarks Yusupov\tИжтимоий ҳаёт\tБиринчи ҳикоя\nСанобар бугун ҳам ишга кеч қолаётганидан асабийлашди. Сабаби, у ишга кирганига эндигина икки ой бўлганига қарамай бир неча маротаба бошлиқдан гап эшитиб, тушунтириш хати ёзишгача “улгурган” эди. Аксига олиб ўғли Азиз ҳам боғчага боришни хоҳламай хархаша қила бошлади. Аёл ўғлини мажбурлаб боғчасига олиб боролмаслигини фаҳмлаб, уни алдаш йўлига ўтди.\n– Азизжон, боғчага ҳар куни йиғламай борсанг, ҳамма айтганларимга кўниб, инжиқлик қилмасанг, сенга велосипед олиб бераман, – деди.\nШу кундан бошлаб ўғил онасининг ваъдасига ишонди. Барча айтганларига кўниб, инжиқлик қилмай боғчага бора бошлади. Лекин кунлар кетидан ойлар ўтса-да, берилган ваъда бажарилмади. Боиси, аёл фарзандини шунчаки алдаган эди.\nАзиз энди ўқувчи. У биринчи синфга чиқди. Мактаб остонасига илк қадамларини қўяр экан, жажжи вужудини ажиб ҳис-ҳаяжон эгаллади. Шу кундан бошлаб яхши ўқишга фақат ва фақат аъло баҳолар олишга интилди. Айниқса, устозининг дарс жараёнида бераётган билимлари, она каби айтган ширин сўзларидан руҳланди. Йиллар давомида Азиз мактабдаги барча синфдошлари билан дўстлашди. Улар орасида қалбига энг яқин дўсти Нодир эди. Бир куни Нодир танаффусда шўхлик қилиб, бехосдан устозининг кўзойнагини синдириб қўйди. Муаллимдан дакки эшитмаслик учун Нодир ҳақиқатни яшириб, айбни дўстига тўнкади. Азиз қилмаган хатоси учун устозидан қаттиқ гап эшитди. Унга энг алам қилгани синфдош дўстлари айбдор асли ким эканлигини билсалар ҳам “гуноҳкор”нинг исмини ошкор қилмади.\nАзизнинг беғубор қалби озор чекди. Энди у дўстининг ёлғонига дуч келди.\nАзиз улғайди. Шифокорлик касбини эгаллади. Қанчадан-қанча инсонларга нафи тегадиган билимли, қўли енгил жарроҳ бўлиб етишди. Жамиятда ўз ўрнига эга бўлди. Одамлар унга ишонди, у ҳам бошқаларга ишонишда давом этди. Бировга сўз берса, уни астойдил бажаришга уринди. Шифо истаб келганларга, беморнинг яқинларига яхши ният билан тузалиб кетишларини ваъда қилар эди.\nҚувонарлиси, Азиз ёмон нарсадан яхши хулоса чиқара олди. Шу боис, у ҳаёти давомида ўз сўзининг устидан чиқишга ҳаракат қилар, ваъдасига вафо қилишга уринарди. Иложи борича ёлғон гапирмасликка интилар, гапирса ҳам яхшилик йўлида айтар эди.\nҲа, инсон ҳаёти давомида ўзи хоҳлайдими, йўқми ёлғон, алдов, қуруқ ваъдаларга дуч келади, айниқса, болалар. Улар катталарни ақлли, ишончли, ибратга арзигулик деб билади. Боланинг табиати оқ қоғозга ўхшайди. Унга нимани қораласангиз, шу акс этади. Ҳар бир инсоннинг ҳаётида учраган бир ёлғон, унинг ишончини поймол қилиши мумкин. Шундай экан…


Норма маслахатчи / 2021 йил / № 03-04 / Ҳамкорлик\nБандлик ва меҳнат муносабатлари вазирининг биринчи ўринбосари Э.Муҳитдинов, Россия Ички ишлар вазирлигининг «Паспорт-виза хизмати» федерал давлат унитар корхонаси бош директори С.Машин иштирок этган учрашувда Россия Федерациясида ишлаш учун патент расмийлаштириш бўйича хизматларни Ўзбекистонда ташкил этиш масалалари муҳокама қилинди.\nУчрашувда маълум қилиндики, «Паспорт-виза хизмати» ваколатхонасининг Ўзбекистонда рўйхатдан ўтиш масаласи, яъни ўзгартиришлар киритилган ташкилотнинг устави ҳозирда Россия Ички ишлар вазирлиги томонидан кўриб чиқилмоқда. Шунингдек, Ташқи меҳнат миграцияси агентлиги билан биргаликда Ўзбекистонда патентни рўйхатдан ўтказиш бўйича максимал хизматларни тақдим этилиши, молиявий харажатларни камайтириш билан бирга «виждонсиз воситачилар қўлига тушиб қолиш» нуқтаи назаридан уларнинг хавфсизлигини таъминлашга қаратилганлиги билан аҳамиятли эканлиги қайд этилди.\nС.Машиннинг сўзларига кўра, миграция рўйхатидан ўтказиш ва тиббий кўрикдан ташқари патентни расмийлаштириш бўйича деярли барча хизматларни Ўзбекистонда ташкил қилиш мумкин. Ҳисоб-китобларга кўра, Россияда патент олиш бир ҳафтадан кўп давом этмайди, келгусида бу муддатни 2-3 кунга қисқартириш режалаштирилган.\nУчрашувда мамлакатимизда хавфсиз, тартибли ва қонуний миграция механизмларини жорий этиш орқали ташқи меҳнат миграцияси жараёнларини оптималлаштириш бўйича олиб борилаётган ислоҳотлар ҳамда ушбу соҳада олиб борилаётган ишларнинг учта асосий йўналишлари – жўнаш олдидан тайёргарлик, меҳнат мигрантларини хорижда қўллаб-қувватлаш, чет элдан қайтиб келган меҳнат мигрантларини бирлаштириш ҳақида маълумот берилди.\nБундан ташқари, томонлар Ўзбекистондаги хизматларни ташкил этиш масалаларини батафсил муҳокама қилди. Хусусан, Ўзбекистонда тиббий хизматни ташкил этиш масаласида РФ Соғлиқни сақлаш вазирлиги билан музокаралар олиб борилган. Ўзбекистонда хизмат кўрсатиш учун Россиянинг хусусий лабораторияларини жалб қилиш имконияти ўрганилиб, бугунги кунда, «Хеликс» лабораторияси ушбу соҳада Ўзбекистон билан ҳамкорлик қилиш истагини билдирган. Шу билан бирга, Россия Соғлиқни сақлаш вазирлиги ушбу лаборатория фаолиятини Ўзбекистонда ташкил этиш имконияти тўғрисида тегишли хулоса бериши керак.\nС.Машин меҳнат мигрантларини суғурталаш борасида Россиянинг бир қатор суғурта компаниялари билан музокаралар олиб борилганини ва ҳозирга қадар «Росгосстрах» ва «Ингосстрах» ташкилотлари ҳамкорлик қилишга тайёрлигини билдирди. Хусусан, суғурта полиси Ўзбекистонда расмийлаштирилади ва меҳнат мигранти Россияга кириб келганидан кейин ўз фаолиятини бошлайди.\nШунингдек, Ўзбекистон фуқароларини Россияга жўнаб кетишдан олдин тақиқ бор-йўқлигини текшириш таклиф қилинди. Паспортнинг нотариал тасдиқланган таржимаси эса Россия қонунчилигига биноан ушбу хизмат паспортнинг асл нусхаси ва эгасининг ўзи бўлганда тақдим этилиши мумкин. Ўзбекистонда таржима қилиш ва уни сертификатлаш учун (муҳр, электрон имзо) Россия нотариусига юбориш кераклиги таклиф қилинди. Ўзбекистон фуқароси Россияга келганидан сўнг, паспортнинг асл нусхасини тақдим этган ҳолда таржимаси билан бирга нотариал тасдиқланган нусхасини олиши мумкин.\nРоссия Ички ишлар вазирлигининг «Паспорт-виза хизмати» федерал давлат унитар корхонаси ходимларини аниқлаш, уларга Ташқи меҳнат миграцияси агентлигидан жой ажратиш масалалари ҳал қилинди. Россияда ишлаш учун патент расмийлаштириш бўйича хизматларни Ўзбекистонда ташкил этиш учун биринчи навбатдаги вазифалар «йўл харитаси»ни ишлаб чиқишга қарор қилинди.


16:49 / 15.02.2017\nЎзбекистон бош вазири ўринбосари Рустам Азимов ОАВда мамлакат президентининг Россияга расмий ташриф билан боришига тайёргарлик кўрилаётгани ҳақида тарқалган хабарларни тасдиқлади. Бу ҳақда Кун мухбирлари иштирок этган Ўзбекистон Республикаси ва Россия Федерацияси ўртасидаги иқтисодий ҳамкорлик бўйича Ҳукуматлараро комиссиянинг ўн саккизинчи мажлиси вақтида маълум қилинган.\n«Мазкур комиссия йиғилиши Ўзбекистон Республикаси президентининг Россияга апрель ойида уюштирадиган давлат ташрифига тайёргарлик кўриш жараёнининг асосий босқичи саналади», — деган Рустам Азимов.\nШавкат Мирзиёевнинг бўлажак ташрифи унинг янги лавозимга расман киришганидан кейинги илк ташриф бўлиши ва бу икки мамлакат ўртасидаги стратегик ҳамкорликнинг янги босқичини бошлаб бериши таъкидланди.\nБундан олдинроқ Ўзбекистон президенти шу йилнинг апрелида Москвага расмий ташриф билан бориши ҳақида хабарлар берилганди. Ташрифнинг аниқ санаси ҳақида маълумот йўқ, баъзи манбаларга кўра, бу ташриф 5 апрель куни амалга оширилади.\nАйни вақтда президентнинг Россияга сафарига тайёргарлик жараёни бошлаб юборилган. Шавкат Мирзиёев Москвада Россия президенти Владимир Путин билан музокаралар ўтказишдан ташқари, Давлат думаси вакиллари билан ҳам учрашиши режалаштирилган.\nРустам Азимов Шавкат Мирзиёев


Ҳаёт Насриддиновга конституциявий тузумга тажовуз қилганликда айблов эълон қилинди\nPosted on 08/01/2018 by nurbek in Ўзбекистон, Хабарлар with 0 Comments\n“Озодлик” радиосининг хабар беришича, Ўзбекистонда октябрда ҳибсга олинган иқтисодчи ва ўқитувчи Ҳаёт Насриддиновга конституциявий тузумга тажовуз қилганликда айблов билдирилдган.\nТошкентлик мустақил журналист Алексей Волосевич 2017 йилнинг ноябрида “Озодлик” радиосига Ҳаёт Насриддинов тахминан 20 октябрь куни қўлга олингани ва МХХнинг ҳибсхонасида сақланаётган бўлиши мумкинлиги тўғрисида билдирган эди.\n1970 йилда туғилган Ҳаёт Насриддинов Ўзбекистонда иқтисодиётдан таълим олган, кейинроқ чет элда ўқиб, иқтисодиёт фанлари доктори бўлган. У турли молиячи ва иқтисодчи сифатида турли ташкилотларда ишлаган, банк иши бўйича кўплаб мақолалар ёзган. Ҳаёт Насриддинов “Озодлик” радиоси рус хизмати – Радио Свободага ҳам 30 дан ортиқ мақолалар ёзган. Унинг сўнгги мақоласи 2012 йилда чоп этилган. Ўз мақолаларда у Ўзбекистоннинг ижтимоий-сиёсий-иқтисодий ҳаёти, Россиядаги ўзбекистонлик муҳожирлар ҳаётига оид актуал мавзуларни кўтарган, таҳлил қилган.


Бош сахифа > Янгиликлар > НАВОИЙДА “DELHI WORLD SCHOOL” МАКТАБИ ОЧИЛАДИ\nНАВОИЙДА “DELHI WORLD SCHOOL” МАКТАБИ ОЧИЛАДИ\nҲиндистонлик инвестор лойиҳаси Навоий вилояти ҳокимлиги томонидан қўллаб-қувватланиб, машҳур “Delhi world school” хусусий тайёрлов мактабини қуриш ишларига рухсат берилди. Мазкур таълим даргоҳи учун вилоят Табиатни муҳофаза қилиш бошқармасининг бўш турган биноси ажратиб берилди.\nМаълумотларга кўра, мактабда ўқувчиларнинг пухта билим олишлари учун барча шароитлар яратилади. Мавжуд бинода 200 ўринга мўлжалланган 30 та ўқув хонаси ташкил қилиниб, миллий қадриятлар асосида жиҳозланади. Асосий эътибор болаларнинг руҳиятидаги кўтаринкилик ва билимлар дунёсидаги илк қадамларини мустаҳкамлашга қаратилади. Ушбу мактабнинг бошқа хусусий мактаблардан фарқли томони таълимнинг “Edumatters”, яъни таълим ва амалиёт тизими асосида ташкил этилишидир.\nХалқаро хусусий мактабдаги фанлар Ҳиндистоннинг юқори малакали ўқитувчилари иштирокида, инглиз тилида (Ўзбекистон тарихи, ўзбек тили ва адабиёти бундан мустасно) олиб борилади.\nМактабга ўқувчилар суҳбат асосида, иқтидори ва имконияти доирасида ўқишга қабул қилинади.\nАйни кунда 2020/2021 ўқув йили учун тайёргарлик ишлари олиб борилмоқда. Таълим муассасаси ўз фаолиятини 4-5-6 ёшли болажонларни ўқишга қабул қилиш билан бошлайди.\nКўрилганлар сони: 2166


By Зубайр Исмоил on 01/19/2022 БОЛА ТАРБИЯСИ МАҚОЛАЛАР ЧАҚАЛОҚҚА ОИД ҲУКМЛАР\nИмом Молик «Муватто»да Яҳё ибн Саиддан ривоят қилган қуйидаги асар ҳақида тафаккур қилинг: «Умар ибн Хаттоб разияллоҳу анҳу бир кишидан: “Исминг нима?” деб сўради. У: “Жамра” (чўғ), деб жавоб берди. Шунда у киши: “Кимнинг ўғлисан?” деди. “Шиҳобнинг” (олов), деди. Умар: “Қайси қабиладансан?” деб сўради. “Ҳурақадан” (куйган), деди. “Қаерда яшайсан?” деганида, “Олов ҳаррасида” (вулқондан ҳосил бўлган тошлоқ жойда), дейди. Қайси бириданлигини сўраганида: “Зоти лазодан” (алангалисидан), дейди. Шунда Умар разияллоҳу анҳу: “Сен тезда уйингга қайтиб бор, улар куйиб кетишди”, дейди. Чиндан ҳам уйига борса, Умар ибн Хаттоб разияллоҳу анҳу айтганидек бўлган эди». Бу Моликнинг ривояти эди.\nШаъбий ривоятида бундай дейилади: «Жуҳайналик бир киши Умар ибн Хаттоб разияллоҳу анҳу ҳузурига келди. Умар: “Исминг нима?” деб сўради. У: “Шиҳоб”, деди. “Кимнинг ўғлисан?” деган эди, “Зиромнинг” (аланга), деди. “Кимлардансан?” деган эди, “Ҳурақадан”, деди. “Қаерда яшайсан?” деб сўради. У: “Олов ҳаррасида”, деди. “Қайси бирида?” деган эди, “Зоти лазода”, деди. Шунда Умар разияллоҳу анҳу: “Уйингга, аҳли оиланг ёнига бор. Дарҳақиқат, уларни куйдириб юбординг”, деди. Киши қайтиб келган эди, уларнинг аксари ёниб кетган ҳолда топди».\nБу ривоятни англаш айримларга муаммо туғдирди. Бу ерда ҳеч қандай англашилмовчилик йўқ, Аллоҳга ҳамд бўлсин. Чунки сабабларни яратган Зот ривоятда келтирилган ўхшашликни мазкур натижани юзага келтирадиган, уларнинг ана шундай кўринишда жамланишини шу натижани келтириб чиқарадиган қилиб қўйди. Сабаблар натижани келтириб чиқаришини эса ҳақдан бошқасини гапирмайдиган, фаришта унинг тилидан сўзлайдиган киши уни айтгунига қадар кечиктириб турди. Айни шу пайтга келиб, барча сабаблар жамланди ва тамомига етди, оқибатда натижани юзага келтирди. Бу бобда яхши тушунчага эга бўлган фаросатли киши бундан чексиз фойда олади. Зеро, бало тилга боғлангандир.\nАбу Умар айтади: «Набий саллаллоҳу алайҳи ва саллам: “Бало сўзга боғлангандир”, деганлар».\nСўз ортидан келган балога ҳаётдан умидини узган қария воқеаси мисол бўлади. Набий саллаллоҳу алайҳи ва саллам уни зиёрат қилиш учун борганларида иситмалаб ётганини кўрдилар ва: «Ҳечқиси йўқ, иншооллоҳ (гуноҳлардан) покланиш бўлади», дедилар. Қария: «Йўқ, аксинча, қари чолнинг устига тўкилиб, уни гўрга тиқадиган иситма бу», деди. Шунда Расулуллоҳ саллаллоҳу алайҳи ва саллам: «Ундай бўлса, хўп (шундай бўлақолсин)», дедилар.\nБу бобга тааллуқли кўп ибратли воқеаларни ўзимизда ва бошқаларда кўрдик. Биз кўрганлар аслида денгиздан томчи, холос. Шоир Муаммил айтганидек:\nЎшал кун Муаммилни бир қараш адо қилди,\nМуаммил кўзсиз ҳолда яралса қани эди!\nОрадан ҳеч қанча ўтмай у кўр бўлиб қолди.\n«Жомеъ Ибн Ваҳб»да айтилишича, Расулуллоҳ саллаллоҳу алайҳи ва салламга бир болани олиб келишди. У зот: «Бунга нима деб исм қўйдинглар?» деб сўрадилар. Улар: «Соиб» (дайди), дейишди. У зот: «Йўқ, Соиб эмас, Абдуллоҳ деб исм қўйинглар», дедилар. Ровий айтади: «Улар ўзлари қўйган исмда туриб олишди, ҳатто у (исм эгаси) ақлдан озмагунча ўлмади».\n Тахрижи аввалроқ ўтди.\n Муаллифнинг «Мифтоҳу дор ас-саодат» китобига (2/236) мурожаат қилинг. У ерда асарни Мужолид Шаъбийдан ривоят қилади, дея келтирган.\n Ибн Абдулбар «Истизкор»да (10/272), Хатиб Бағдодий «Тарих»да (7/389) бундан узунроқ кўринишда, Қузоий «Муснади Шиҳоб»да (216-рақам), Байҳақий «Шуаб ал-иймон»да (9/222), Абу Шайх «Амсол»да (32-бет, 50-рақам) ва Ибн Адий «Комил»да (6/2212) ривоят қилган. Шунингдек, ҳадисни Ибн Абу Шайба (6/116; «Дор ал-қибла» нашрида эса: 13/130) мавқуф (саҳобийнинг сўзи) кўринишда Абдуллоҳ ибн Масъуддан ривоят қилган. Ҳадисни Ибн Жавзий «Мавзуот»да (3/498, 1373-рақам) келтирган ва: «Бу ҳадис Расулуллоҳ саллаллоҳу алайҳи ва салламдан саҳиҳ йўл билан ривоят қилинмаган», деган, кейин Ибн Маиннинг ҳадис санадида ёлғончи ровий бор, деган гапини келтирган. Суютий «Лаолий»да (2/294) Ибн Жавзийнинг бу гапини тасдиқлаган.\nШунингдек, Доктор Халдун ал-Аҳдабнинг «Завоиди тарихи Бағдод» китобига (6/59-64-бетлар) мурожаат қилинг.\n Бухорий ривояти, 10/121 ва бошқа ўринлар.\n Абдуллоҳ ибн Ваҳб «Ал-жомеъ фил-ҳадис» китобида (1/93, 49-ҳадис) ривоят қилган. Китоб муҳаққиқи: «Ҳадис заиф, чунки у Ибн Абу Ҳубайбдан мурсал кўринишда ривоят қилинган», деган.\nAvvalgi maqolaДард ва даво (105): Ўй-хаёл\nKeyingi maqola LIVE: Савол-жавоблар №303 | 19.01.2022


Давлат хизматчилари билан бирга, уларнинг қайси тоифа қариндошларига тегишли мол-мулк ва активларни мажбурий декларациялаш масаласида ҳали бир тўхтамга келинмаган.\nДавлат хизматчиларининг мол-мулклари ва даромадларини декларациялаш ҳақидаги қонун лойиҳаси тез орада жамоатчилик муҳокамасига чиқарилади.\nБу ҳақда Аксилкоррупция агентлиги директори Акмал Бурҳонов 26 май кунги матбуот анжуманида маълум қилди, дея хабар бермоқда Kun.uz мухбири.\n«Давлат хизматчиларининг мол-мулки ва даромадларини декларация қилиш бўйича қонун лойиҳаси ишлаб чиқилган. Биз буни жамоатчилик муҳокамасига қўйишни режалаштирганмиз. Лойиҳа халқаро ва хорижий экспертлар таклифлари асосида қилинган.\nҲозир лойиҳа қайси босқичда дейилса, ушбу қонун қабул қилинганидан кейин самарали ва тўғридан тўғри ишлаши учун чоралар кўриляпти. Яъни тизим яратиш устида ишлар олиб бориляпти.\nЎтган ҳафта Kun.uz мухбирига берган интервьюмда бу ҳақда атрофлича маълумот бердим. Бу борада ишлар тўхтамаган, бу жорий қилинади. Сиёсий ирода бор, давлат раҳбари томонидан декларациялаш тизимини тезлаштириш масаласи қўйилган. Бу ерда техник масалалар турибди, яъни қонун қабул қилиниши билан тизим ишлаб кетиши керак.\nИккинчидан, бу ерда кимларнинг мол-мулки ва даромади декларация қилиниши масаласи ҳам бор. Биз халқаро тажрибани кўрганимизда [давлат хизматчисининг] фақат ўзи ва турмуш ўртоғи, қайсидир давлатларда фарзандлари ҳам бор. Бизда ҳозир менталитетимиздан келиб чиқиб, қайнота-қайнонаси, керак бўлса қайнукасининг мол-мулклари ва даромадларини ҳам декларация қилиш керак, деган фикрлар тушяптики. Лекин, мулк дахлсизлиги масаласи ҳам бор. Ҳалол инсонлар нега куёви ёки қайнотаси учун мулкини ҳаммага очиқлаши керак, деган масала бор.\nБу масала ҳам бугунги кунда кўриб чиқиляпти. Ўйлайманки, яқин кунларда давлат хизматчиларининг мол-мулклари ва даромадларини декларациялаш тўғрисидаги қонун лойиҳаси жамоатчилик муҳокамасига чиқарилади», – деди Акмал Бурҳонов.\nАксилкоррупция агентлиги ушбу қонун лойиҳасини ишлаб чиқиб, Президент Администрациясига киритгани январь ойи бошида маълум бўлган эди.\nЛойиҳада барча даражадаги давлат хизматчилари, хусусан президентнинг ҳам мол-мулклари ва даромадларини декларациялаш таклиф этилган.\nАкмал Бурҳонов куни кеча Kun.uz'га берган интервьюсида декларациялаш тартиби 2022 йилдан кучга кириши кутилаётганини маълум қилди.\nДавлат солиқ қўмитаси ишлаб чиққан фармон лойиҳаси қабул қилинса, 2021 йил 1 июлдан солиқ органларининг бошқарув ходимларига ўз даромадлари ва активларини мажбурий декларациялаш тартиби жорий этилиши мумкин.\n23:31 / 06.07.2021\nРасман: Давлат хизматчиларининг даромад ва мол-мулкини декларациялаш 2022 йил 1 январдан бошланади\n13:51 / 23.06.2021


Қирғизистонда таълим муассасаси деворлари ортидаги шилқимлик тўғрисидаги ариза текширилмоқда\nУнинг айтишича, ўқитувчиларнинг ўқувчиларга бўлган муносабати ҳамиша раҳбариятнинг назорати остида бўлиб келган. «Менимча, мазкур хэштег остида 10-15 йил муқаддам битириб кетганлар ёзмоқда. Шунга қарамай, биз тафсилотларни билиш мақсадида фактларни текшириб чиқамиз. Агар фактлар тасдиқлангудек бўлса, айбдор ўқитувчилар ишдан бўшатилади», - деди Қудайбергенов.\nСўнгги бир неча кун мобайнида Twitter ижтимоий тармоғида Туркияга тегишли «Сапат» лицейлар тармоғи битирувчилари #metoosebat хэштеги остида ўқиш чоғидаги ноқулай ҳодисаларни ўртоқлашмоқда. Фойдаланувчилар ўқитувчилар томонидан бўлган шилқимлик, камситиш ва ҳатто калтаклаш фактларини ёзмоқда.\nҚирғизистонда бир қатор таълим, маданий ва хайрия ташкилотлари фаолият юритади, айтилишича, бу ташкилотлар туркиялик диний руҳоний Фатхуллоҳ Гулен издошлари томонидан очилган. Шулардан энг йириги – халқаро «Себат» таълим муассаси 2017 йилда маҳаллий ташкилот сифатида қайта рўйхатдан ўтди ва «Сапат» дея янги ном олди.\n2016 йилда Туркия “Гуленчилар”нинг Қирғизистонга кучли таъсири ҳақида баёнот берди ва ҳукуматни уларнинг фаолиятига барҳам беришга чақирди. ҚРнинг ўша вақтдаги раҳбарияти Анқаранинг илтимосини бажаришдан воз кечди. Ўша вақтда мамлакат президенти бўлган Алмазбек Атамбаев Туркия ҳукумати Қирғизистон ички ишларига аралашаётганини билдирди.


Nokia смартфонлари тўлиқ янгиланади - Zamin.uz\n15:01 / 08.07.2018\nДемак, Android P’нинг тўлақонли релизини август ойида кутсак бўлади. Шу вақтгача аниқ санаси айтилмаган эди, фақат янги версиядаги операцион тизими шу йилнинг учинчи чорагида чиқиши маълум қилинган эди.\nHMD Global Android P барча Nokia смартфонларига жорий этилишини айтмоқда. Бу дегани, ҳатто арзон қурилмаларда ҳам янгиланиш бўлади, авваллари арзон смартфонлар онда-сонда янгиланарди. Албатта, прошивка олиш жараёни барча қурилмалар учун бир вақтда рўй бермайди, лекин босқичма-босқич албатта амалга оширилади.\nДарвоқе, Nokia қурилмалари эгалари ҳозирда Android P бета-версиясини тестдан ўтказмоқда.\nМанба: Terabayt “Замин” янгиликларини “Инстаграм”да кузатиб боринг\nNokia 2 арзон смартфони тақдим этилди\n1-11-2017, 09:29, Технология\nNokia 2, Nokia 7 ва Nokia 9 қачон намойиш этилади?\n10-10-2017, 18:44, Технология\n3-10-2017, 18:32, Технология\n30-07-2017, 15:25, Технология\n12-12-2016, 13:50, Технология\n4-10-2016, 01:54, Технология


Стив Жобс бошқаруви остида Apple мисли кўрилмаган ютуқларга эришган бўлса-да, у ҳаётда оддий, ҳатто бироз тарки дунёчиликка мойил инсонлигича қолганди, дея ҳикоя қилади «Интересно». Яқинда унинг касалхона палатасида ёзган сўнгги мактуби эълон қилинди. Кишини ларзага солувчи ушбу мактубда, жумладан, шундай дейилади:\n«Бизнес оламида муваффақият чўққисига эришдим. Кўпчилик ҳаётимни фақат ютуқлардан иборат деб ўйлайди. Бироқ тан оламан, ишдан бўлак мени қувонтира оладиган нарсалар унчалик ҳам кўп эмас. Умуман, бойлик — мен кўниккан ҳаёт тарзининг бир қисми, холос.\nАйни пайтда касалхона тўшагида ётиб, ўтган умримни эслаяпман. Мен фахрланган бойлик ва шон-шуҳрат яқинлашиб келаётган ўлим олдида ўз аҳамиятини йўқотди. Ҳаётда бундан муҳимроқ нарсалар бор.\nУмрим давомида орттирилган бойликни ўзим билан олиб кета олмайман. Мен билан кетадигани — муҳаббат билан боғлиқ хотиралар. Мана шу ортингизда қолиши керак бўлган, ҳамроҳлик қиладиган, олдинга қадам босишга ундайдиган ҳақиқий бойлик.\nПулингиз бўлса, сизни ташийдиган, уй ёки ишхонада юмушингизни бажарадиган истаганча одам ёллашингиз мумкин. Бироқ ҳеч ким касалликларингизни ўзига олмайди…\nНеча ёшда эканлигингиз ва нималарга эришганингизнинг аҳамияти йўқ. Ҳамма учун ҳам парда тушириладиган кун келади… Оилангиз, севимли инсонингиз, яқинларингиз, дўстларингизга бўлган муҳаббат ҳақиқий бойликдир. Ўзингизни асранг, ўзгалар ҳақида ғамхўрлик қилинг».\nЭслатиб ўтамиз, Стив Жобс 2011 йилда, 56 ёшида вафот этди.\n11:29 11 сентябрь теракти ташкилотчисининг Обамага йўллаган мактуби эълон қилинди


Россияда коронавирусдан энг кўп зарар кўрган соҳалар рўйхати тузилди. Биринчи навбатда уларга ёрдам берилади\nЖаҳон 01:22 / 27.03.2020 21226\nРоссия ҳукумати коронавирусдан энг кўп зарар кўрган ва биринчи бўлиб ёрдам берилиши керак бўлган соҳалар рўйхатини тузди. Президент Владимир Путиннинг тадбиркорлар билан учрашуви қатнашчиларига ушбу ҳужжат кўрсатилган. Forbes мазкур рўйхат билан танишиб чиқди. Учрашув иштирокчиларидан бири унинг ҳақиқийлигини тасдиқлади.\nРўйхатдан қуйидаги соҳалар ўрин олган:\nАвиаташувлар, аэропортлар, автоташувлар\nМаданият, кўнгилочар масканлар\nТуризм агентликлари ва туризм соҳасида хизмат кўрсатувчи бошқа ташкилотлар\nҚўшимча таълим ташкилотлари, нодавлат таълим муассасалари\nКонференция ва кўргазмалар ташкил этиш\nМаиший хизмат кўрсатиш (таъмирлаш, кир ювиш, кимёвий тозалаш, сартарошхона ва гўзаллик салонлари)\nРоссия ҳукумати ўтган ҳафтада коронавирус тарқалиши боис иқтисодиёт ва аҳолини қўллаб-қувватлаш чораларини эълон қилганди. Таклиф қилинган чоралар орасидан 300 млрд рублни ташкил этувчи инқирозга қарши жамғарма ташкил этиш, туроператорлар ва авиакомпанияларга солиқ имтиёзлари бериш, шаҳарлардаги савдо тармоқлари транспортлари учун чекловларни бекор қилиш кабилар ўрин олган.\nЧоршанба куни Владимир Путин россияликларга мурожаат билан чиқди. У ўз мурожаатида аҳолининг ижтимоий ҳимоясини таъминлаш, уларнинг даромадлари ва иш жойларини сақлаб қолиш, кичик ва ўрта бизнесни қўллаб-қувватлаш учун қўшимча чоралар зарурлигини таъкидлади.


“Ўлсак-тирилсак бир ерда бўлурмиз, бир-биримиздан ажрашмоқ йўқдур.” « Ўзбекистон Халқ Ҳаракати\n“Ўлсак-тирилсак бир ерда бўлурмиз, бир-биримиздан ажрашмоқ йўқдур.”\n22 November 2016 - 6:00\nТАРИХИ МУҲАММАДИЙ — 116\nРасулуллоҳ соллаллоҳу алайҳи васаллам йиғилиб, ўзларига кўз тикишиб турган кўпчилик халққа қараб:\n— Эй Қурайш халқи, ўзингларча мени қандай иш қилар деб ўйлагайсиз? — дедилар.\n— Қариндошимиздурсиз, меҳрибон оғамиздурсиз, энди сиздан яхшилик кутиб турамиз, — дедилар.\n— Ундай бўлса, энди боринглар, барчангиз бўшалдингиз, қилган ёмонликларингизни авф қилдим.\nУ замон одати бўйича барчалари қул бўлиб, асир олинишлари керак эди. Ўша замондаги уруш одатларининг йўли шу эди. Сўнгра Расулуллоҳ соллаллоҳу алайҳи васаллам Каъба ичига кирмоқчи бўлдилар. Келиб қарасалар, Каъба эшиги қулф экан. Бунинг эшикчиси Усмон ибн Талҳани чақириб, унинг қўлидан калитни олдилар. Каъба ичига кириб чиққандан сўнгра, у киши, калитни қайтариб бермас, деб ўйлаган эди. Аммо унинг ўйлаганича бўлмай, ўзига қайтариб бердилар. У замонда Каъба калитига эга бўлиш араблар ўртасида улуғ шараф ва обрўй ҳисобланар эди. Қурайш ичида Бани Шайба авлоди бу давлатга эга бўлмиш эдилар. Исломдан илгари жоҳилият замонида ҳам ўз одатларича ҳафтада икки марта — душанба ва пайшанба кунлари Байтуллоҳ эшиги очилур эди.\nРасулуллоҳ соллаллоҳу алайҳи васаллам ҳижратдан илгари, Маккада турган вақтларида Каъбага кирган кишилар қаторида келиб кирмоқчи бўлдилар. Ўшанда ҳам шу Усмон ибн Талҳа Каъба эшикчиси эди. У Расулуллоҳга нолойиқ адабсиз сўзлар айтиб, киргазмай қайтарган эди. Расулуллоҳ юмшоқлик қилиб, унинг сўзига сукут қилдилар, сўнгра унга айтдиларким:\n— Эй Усмон, бу яқинларда кўриб қолурсан, Каъба калити менинг қўлимда бўлгай. У чоғда эса буни тилаган кишимни қўлига топширгайман.\nШу орада ўн неча йил ўтгандан кейин, худди ўша деганларидек бу иш вужудга чиқди. Макка фатҳ бўлган кунида ўша айтганларидек, Усмон ибн Талҳа қўлидан калитни олдилар ва яна ўзига қайтариб бердилар. Сўнгра:\n— Бу калит илгаридан бери сизларда турар эди, бундан буён ҳам доимий равишда сизларникидур. Каъба калитини талашиб, сизлардан ким олур эрса, зулм қилғон бўлур, — дедилар.\nБу тўғрида Расулуллоҳга илгари қилган қўпол муомаласи ёдида бор эди. Бундоқ улуғ шарафдан ажраб, бу давлатдан қуруқ қолиш қўрқинчи босиб турган бир чоғда яна қайтадан абадий шу давлатга эга бўлиши уни кўп суюнтирди. Расулуллоҳ қўлларидан калитни олиши билан тўхтамай уйига қайтди. Кетидан яна уни чақириб олдилар, Қайтиб келгач:\n— Эй Усмон, ҳижратдан илгари бу калит ҳақида сенга айтган сўзим эсингда борми? — дедилар.\n— У сўз ёдимда бордир, Ё Расулаллоҳ. Энди гувоҳлик берурман, аниқ билдим Аллоҳнинг ҳақ пайғамбари экансиз. Қудратингиз етган, қўлингизга тушган чоғда мундоқ улуғ гуноҳларимизни кечирдингиз, — деди.\nСўнгра Расулуллоҳ буюрдилар, Ҳазрати Билол Каъба устига чиқиб азон айтди.\nҚурайш раисларидан Абу Суфён ибн Ҳарб, Атоб ибн Усайд, Хорис ибн Ҳишом, булардан бошқа яна бир қанча Қурайш уруғлари Каъба атрофида ўлтиришган эдилар. Азон айтилганини эшитгач, Атоб ибн Усайд туриб деди:\n— Аллоҳ таоло отам Усайдни ҳурмат қилиб, бу ишдан илгарироқ унга ажал юбормиш эди. Йўқ эрса бу қора қарғанинг Каъба устида бундоқ қичқирганини кўриб қаттиқ қайғурур эди.\nҲорис ибн Ҳишом айтди:\n— Кошки Муҳаммаднинг ҳақлигини билур бўлсам, албатта, унга иймон келтирур эдим.\nБулар сўзини англаб Абу Суфён айтди:\n— Бу тўғрида ҳеч қандай гапирмасликка қасам қилурман, агар гапирур эрсам, шу ётган майда тошлар ҳам Муҳаммадга хабар етказгай, — деб тошга ишора қилди.\nАларнинг сўзлари тамом бўлиши билан уларнинг устига Расулуллоҳ келдилар ва:\n— Шу ҳозирда айтган сўзларингизни Аллоҳ менга билдирди, — деб аларнинг айтган сўзларини ўзларига айтиб бердилар.\nБуни эшитгач, Ҳорис ибн Ҳишом, Атоб ибн Усайд:\n— Биз энди аниқ ишондик, бу киши пайғамбар экандур, йўқ эрса, Аллоҳдан ўзга унга хабарни ким етказди? Оғзимиздан чиқиши билан айтган сўзимизни қайтариб берди, — дейишиб, ҳар иккови ҳам мусулмон бўлди.\nМакка фатҳ бўлган куни мадиналик ансор саҳобалар ўлтиришиб, ўзаро шундоқ сўзлашур эдилар:\n— Расулуллоҳ энди ўз эл-юртларига, қавму-қариндошларининг ичига келдилар. Бу ер эса ўз ватанлари, туғилиб ўсган жойларидур. Энди шу ерда туришга кўнгиллари мойил бўлиб қолса, қандай қилгаймиз? — деб қайғуришдилар.\nРасулуллоҳ буни сезиб, уларга қараб:\n— Нималарни сўзлашаётирсиз? — деб сўрадилар.\n— Ҳеч сўз айтмадик, Ё Расулаллоҳ, — деб яширган бўлсалар ҳам, йўқ айтинглар, деб қистаганларидан кейин, у сўзни айтишга мажбур бўлдилар. Анда Расулуллоҳ соллаллоҳу алайҳи васаллам:\n— Аллоҳ сақласин, ўлсак-тирилсак бир ерда бўлурмиз, бир-биримиздан ажрашмоқ йўқдур, — дедилар.\nБу сўзни англашлари билан мадиналик бутун саҳобаларнинг юзлари кулиб, кўнгиллари қувонди. Расулуллоҳдан ажраб қолгаймизми, деган гумонлари кўнгилларидан чиқди. Яна шу куни Расулуллоҳ Байтуллоҳни тавоф қилиб юрган чоғларида Фузола ибн Умайр деган киши ҳам Байтуллоҳни тавоф қилмоқчи бўлиб, Пайғамбаримиз ёнларида эргашиб юрди. Тавоф ичида нияти бузилиб, Расулуллоҳни ўлдиришга қасд қилиб, яқинлашиб келди.\nРасулуллоҳ унга қараб айтдилар:\n— Эй Фузола, шу ҳозирда сен нимани ўйлаб турибсан?\n— Ҳеч нарсани ўйлаганим йўқдир, Ё Расулаллоҳ. Аллоҳни ёд қилиб зикр айтурман. Расулуллоҳ бунинг сўзига кулдилар. Сўнгра:\n— Эй Фузало, тавба қил, истиғфор айтгил, — деб унинг кўксига муборак қўлларини қўйиб эдилар, шу онда унинг кўнглидан барча бузуқ хаёллар кўтарилди.\nШу ҳақда Фузало айтур:\n— Менимча ер юзида энг ёмон кўрган кишим қўлини кўксимга қўйиб эди ани кўтармай туриб, энг яхши кўрган кишим бўлди.\nЯна Абу Суфён шундай айтади: «Макка фатҳи бўлган кунлари тавоф қилгали Байтуллоҳга кирдим. Мендан кейин Расулуллоҳ ҳам кириб тавоф қилдилар. Кўзим юзларига тушиши билан кўнглимга шундай фикр келди: «Бу киши нима сабаб билан бизга ғалаба қилди?»\nДарҳол Расулуллоҳ менга қараб олдимга келдилар:\n— Аллоҳнинг ёрдами билан сени ғалаба қилдим, эй Абу Суфён деб елкамга қоқиб қўйдилар.\n«Энди аниқ билдим, сиз Аллоҳнинг пайғамбари экансиз, йўқ эрса, кўнглимга келган бу сўзни Худо билдирмаган бўлса, қайдан билурсиз? — дедим».


1 апрель 2022, 11:28\nЎзбекистонга қайтган меҳнат мигрантлари қурилиш ишларига жалб қилинади\nПайшанба кунги видеоселекторда президент вилоят ҳокимларига ватанга қайтган меҳнат мигрантларини қурилиш ишларига жалб қилиш бўйича топшириқ берди. Уларга асбоб-ускуналар харид қилиш учун субсидия ҳам ажратилади. Қолаверса, Сирдарё вилояти ҳокими ўз ҳудудида қарийб 2 минг, Наманган вилояти ҳокими эса 17 минг мигрант қайтиб келганини маълум қилди.\n31 март 2022, 18:32\nШавкат Мирзиёев — Ўзбекистон иқтисодиётини қўллаб-қувватлаш ва ташқи хатарларни юмшатиш ҳақида\nПрезидент жаҳондаги нобарқарор вазиятда Ўзбекистон иқтисодиётини қўллаб-қувватлаш ва ташқи хатарларни юмшатиш бўйича топшириқлар берди. Жумладан, айрим озиқ-овқат маҳсулотлари импортига акциз солиғи ва божхона божлари қайта кўриб чиқилади, тадбиркорларга 10 трлн сўм «револьвер» кредитлар берилади. Йил якунигача Россия, Украина ва Беларусь билан ишлаётганларнинг дебитор қарздорлиги учун жарима ва пеня қўлланилмайди.\n31 март 2022, 17:31\n«Валюта бозорида кескин тебранишларнинг олдини олиш учун захираларимиз етарли» — Шавкат Мирзиёев\nПрезидент видеоселектор йиғилишида валюта бозори барқарорлашгани, биржада рубль ва юань бўйича савдолар бошланганини айтди. «Валюта бозорида кескин тебранишларнинг олдини олиш учун захираларимиз етарли», — деди Шавкат Мирзиёев. Таъкидланишича, экспертлар жаҳондаги ҳозирги мураккаб вазият узоқ давом этишини прогноз қилмоқда. Шундан келиб чиқиб, бош вазир бошчилигида Республика штаби тузилади.\n30 март 2022, 21:17\nЎзбекистон ва Туркия президентлари Хивани зиёрат қилди (фото)\n30 март куни Шавкат Мирзиёев ва Режеп Таййип Эрдоған ҳамда уларнинг рафиқалари Хоразмга ташриф буюрди. Давлат раҳбарлари биргаликда Хивадаги қадимий обидаларни, жумладан Ичан қалъани зиёрат қилди.\n30 март 2022, 10:05\nЎзбекистон ва Туркия ўзаро муносабатлар мақомини «кенг қамровли стратегик шериклик» босқичига олиб чиқади\nЎзбекистон ва Туркия президентлари икки давлат ўртасидаги муносабатлар мақомини «кенг қамровли стратегик шериклик» босқичига кўтаришга келишиб олди. Музокаралар якунида 10 та ҳужжат, шу жумладан, имтиёзли савдо, мудофаа соҳасида ҳамкорлик ва маҳкумларни топшириш тўғрисидаги битимлар имзоланди. Шунингдек, Режеп Таййип Эрдоған Шавкат Мирзиёевни Туркияга таклиф қилди (фото).\n29 март 2022, 19:41\nТуркия президенти Режеп Таййип Эрдоған рафиқаси билан бирга Ўзбекистонга келди\nШавкат Мирзиёевнинг таклифига биноан Туркия Президенти Режеп Таййип Эрдоған рафиқаси билан бирга Тошкентга келди. Тошкент халқаро аэропортида уларни Шавкат Мирзиёев ва унинг рафиқаси кутиб олди. Туркия етакчиси Ўзбекистон президенти ҳамроҳлигида «Янги Ўзбекистон» боғига ташриф буюрди.\n24 март 2022, 16:22\nЎзбекистон қандай қилиб экспортчиларни қўллаб-қувватлайди ва юк ташиш харажатларини камайтиради?\nЖаҳонда содир бўлаётган воқеалар фонида баъзи экспортчилар бошқа логистика коридорларидан фойдаланишга мажбур бўлганлиги сабабли уларнинг транспорт-логистика харажатлари ошди, деди ИТСВ раҳбарининг биринчи ўринбосари Азиз Воитов. Шундан келиб чиқиб, Экспортни рағбатлантириш агентлиги транспорт харажатлари учун компенсация миқдорини оширади, қолаверса, Ўзбекистон бошқа давлатлар билан ҳам юк ташиш харажатларини камайтириш бўйича музокаралар олиб бормоқда. Қозоғистон билан шакар ва буғдойни темир йўл орқали ташишни 30 фоизгача арзонлаштириш бўйича келишувга эришилди.\n24 март 2022, 12:31\nШавкат Мирзиёев — инвесторларга: «Президент ва ҳукумат муваффақиятингизни кафолатлайди»\nПрезидент Тошкент халқаро инвестиция форумида нутқ сўзлаб, Ўзбекистондаги ислоҳотлар ортга қайтмайдиган реал ҳақиқат эканлигини таъкидлади. Шавкат Мирзиёев хорижий инвесторларга юзланиб, «2026 йилга қадар иқтисодиётдаги эксклюзив ҳуқуқлар ва 25 дан ортиқ фаолият бўйича монополиялар тугатилишини» маълум қилди. У шунингдек, келгусида 7 та йўналиш доирасида ишбилармон учун яратиладиган имкониятларга тўхталиб ўтди.\n24 март 2022, 09:02\nИпотека ва таълим кредитларининг фоиз ставкалари йил охиригача ўзгармайди\nМарказий банкнинг асосий ставкаси 17 фоизга оширилганидан сўнг, янги кредитлар фоизи ва кредит ресурсларининг қиймати ҳам ўсиши керак эди. Бироқ, президент йил охиригача ипотека ва таълим кредитлари бўйича фоиз ставкаларини ўзгартирмаслик тўғрисида топшириқ берди, деб хабар қилди молия вазири Тимур Ишметов.\n23 март 2022, 22:32 1\nПрезидент ҳукуматга ички бозорда нархлар барқарорлигини таъминлаш бўйича топшириқ берди\nШавкат Мирзиёев иқтисодиёт барқарорлигини таъминлаш чоралари бўйича йиғилиш ўтказди. Унда президент ички бозорда нархлар барқарорлигини таъминлаш, буғдой, ўсимлик ёғи, шакар ва бошқа озиқ-овқат маҳсулотларини импорт қилувчи тадбиркорларга кўмаклашиш бўйича топшириқ берди. Марказий банкка ички валюта бозори барқарорлиги ва алмашув курси мослашувчанлигини таъминлашда «эҳтиёткорона ёндашувни» қўллаш вазифаси қўйилди.\n21 март 2022, 22:36\nКремль яна Ўзбекистон томони «тушуниш билдирганини» таъкидлади\nЎзбекистон ва Россия президентлари телефон орқали мулоқот қилиб, мамлакатлар ўртасидаги дипломатик алоқаларнинг 30 йиллиги муносабати билан табриклар алмашишди. Шунингдек, Украинадаги вазият муҳокама қилинди. Кремль яна бир маротаба Шавкат Мирзиёев Россиянинг «позицияси ва ҳаракатлари ҳақида тушуниш билан фикр билдирганини» маълум қилди.\n18 март 2022, 14:47\nШифокорларни лицензиялаш тизими йўлга қўйилади\nПрезидент хориж тажрибаси асосида клиникаларни эмас, шифокорларни лицензиялаш тизимига босқичма-босқич ўтиш кераклигини таъкидлади. «Бу тизим йўлга қўйилса, тиббиёт ходимларини малака оширишга мажбурий юбориш талаб этилмайди», — деди у. Қолаверса, ягона тиббий маълумотлар базаси «электрон соғлиқни сақлаш» тизими яратилади.\n18 март 2022, 14:24\nТиббиёт ОТМлари талабаларига шифокор бўлиб ишлашига рухсат берилади\nТиббиёт олийгоҳларининг магистратура босқичида ва бакалавриатнинг 5−6-курсларида ўқиётган талабаларга бирламчи ва тез ёрдам тизимида шифокор бўлиб ишлашга рухсат берилади. Президентнинг сўзларига кўра, бу орқали йилига 7 мингга яқин талаба таълимни амалиёт билан бирга олиб бориш имконига эга бўлади.\n18 март 2022, 14:04\n«Нима учун мен иқтисодчини вазир қилиб қўйдим?» Президент — Беҳзод Мусаев ҳақида\nШавкат Мирзиёев соғлиқни сақлаш вазири лавозимига нима сабабдан тиббиёт ходимлари орасидан эмас, балки иқтисодчи Беҳзод Мусаев тайинланганига изоҳ берди. «Тиббиётчилар жуда кўп ишлади. Трансформация жараёни кетяпти. Биз соҳадаги ҳисоб-китобни жойига қўйишимиз керак… Иқтисодиётни ва ҳисоб-китобни билганни вазир қилдим», — деди у.\n18 март 2022, 13:09\n«Мен шифокорнинг ўғли бўлганимдан бутун умр ғурурланиб юраман» — Шавкат Мирзиёев\nПрезидент 2022 йилда бюджетдан тиббиёт соҳасига ажратилган 24 трлн сўмга қўшимча 3,2 трлн сўм маблағ берилишини маълум қилди. У сўзи давомида шифокорларнинг меҳнатини юксак қадрлашини айтди. «Мен шифокорнинг ўғли бўлганимдан бутун умр ғурурланиб юраман», — деди Шавкат Мирзиёев.\n18 март 2022, 12:42\n18 март 2022, 12:21\nЎзбекистонда Соғлиқни сақлаш кодекси ишлаб чиқилади\nШавкат Мирзиёев шифокор ва тез ёрдам ходимларига нисбатан куч ишлатилаётганини танқид қилди. «Бу бизга мутлақо ярашмайдиган ҳолатдир», — деди у. Энди тиббиёт ходимларининг ишига тўсқинлик қилганлик учун маъмурий ва жиноий жавобгарлик белгиланади. Бундан ташқари, Соғлиқни сақлаш кодекси ҳам ишлаб чиқилади.\n18 март 2022, 12:08 1\nҲалол шифокор ва ҳамшираларга 100 фоизгача ойлик устамалар белгиланади — президент\nПрезидент ҳалол ва виждонан ишлаётган шифокор ва ҳамшираларга 100 фоизгача ойлик устамалар тўлаб берилишини маълум қилди. Янги иш бошлаган ёш шифокорларга эса 1 млн сўмгача махсус ойлик устама тўлаш тартиби жорий этилади.\n18 март 2022, 11:58\n2025 йилгача «Тез ёрдам»даги «Дамас"лар замонавий автомобилларга алмаштирилади\n2022−2025 йилларда тез тиббий ёрдам тизимидаги барча «Дамас» ва бошқа эскирган машиналар замонавий автомобилларга алмаштирилади. Жумладан, реанимация машиналари ҳам олиб келинади. Бунинг учун 65 млн доллар жалб қилинади.\n18 март 2022, 11:44\n2025 йилгача хориждан келтирилган тиббий жиҳоз ва ускуналар ҚҚС ва божхона божидан озод қилинади\nТиббий жиҳозлар, буюмлар, асбоб-ускуна ва материаллар 2025 йил 1 январгача қўшилган қиймат солиғи ва божхона божидан озод қилинади. Қолаверса, хусусий клиникалардан «туризм йиғими» ундириш бекор қилинади.


Тошкент метрополитени «3-бекат» таблосида пайдо бўлган уятсиз ёзув юзасидан изоҳ берди - Daryo\n14:11, 15.04.2021 79627\nТошкент метрополитени «3-бекат» таблосида пайдо бўлган уятсиз ёзув юзасидан изоҳ берди\nТошкент метрополитенининг Сергели йўналишидаги «3-бекат» станциясида вақтни кўрсатувчи соат дарчасида ҳаракатланувчи сатрда ножўя гап акс эттирилган видео ижтимоий тармоқларда тарқалди. «Тошкент метрополитени» УК мазкур ҳолатга изоҳ берди.\n«Ушбу ҳодиса бўйича ички хизмат текшируви ўтказилди. Унга кўра, 12 апрель куни соат 16:40 да ушбу вақтни кўрсатувчи соат механизмига хакерлар томонидан киберҳужум (бузиб кириш) содир бўлганлиги аниқланди. Ушбу дарча электрон тизимли бўлиб, Wi-Fi орқали бошқарилади. Ҳужумчилар соатга ўрнатилган паролни бузиб, ножўя гапни ҳаракатланувчи сатрга жойлаштирган», — дейилади пойтахт метрополитени хабарида.\nҚайд этилишича, ушбу ёзув 4 дақиқа ичида олиб ташланган. Ҳуқуқни муҳофаза қилиш органлари томонидан айбдорлар қидирилмоқда ва уларга нисбатан тегишли чоралар кўрилади.\n«Тошкент метрополитени» УК раҳбарияти телекоммуникация тармоғига ноқонуний (санкциясиз) уланишга нисбатан жиноий жавобгарлик белгиланганлигини эслатиб ўтган.\nАввалроқ Тошкентдаги метро поезди йўловчилар ҳаётини хавфга қўйиб очиқ эшик билан ҳаракатлангани ҳақида хабар берилган эди. «Тошкент метрополитени» раҳбарияти содир бўлган воқеа юзасидан кечирим сўраган ва ушбу ҳолат бўйича хизмат текшируви ўтказилаётгани, жумладан, вагон ва станциядаги видеоёзувлар ўрганилаётганини маълум қилган.\nТошкент метросининг «Беруний» бекатида икки поезд тўқнашгани айтилмоқда. Ҳолатга расмий изоҳ берилди\n22:35, 24.04.2022 84508\n16:05, 20.04.2022 82195\n07:30, 08.05.2022 76202\n08:24 Бугун 963\n08:10 Бугун 1466\n07:59 Бугун 1529\n07:45 Бугун 1510\n07:30, 17.05.2022 61410\n22:09, 16.05.2022 50257\n14:27, 16.05.2022 46117\n22:21, 16.05.2022 37905


Нуробод тумани ҳокимига янги ўринбосар тайинланди » “Нуробод” газетаси\nНуробод тумани ҳокимига янги ўринбосар тайинланди\nНуробод тумани ҳокимининг қарорига асосан, Муқимов Лазиз Бурхонович Нуробод тумани ҳокимининг қишлоқ ва сув хўжалиги масалалари бўйича ўринбосари лавозимига тайинланди.\nЛазиз Муқимов 1983 йил Нуробод туманида туғилган. Маълумоти олий. 2006 йил Самарқанд қишлоқ хўжалиги институти (сиртқи), 2021 йил Самарқанд иқтисодиёт ва сервис институтини (сиртқи) тамомлаган. Маълумоти бўйича мутахассислиги агрономия, иқтисодиёт.\nЛ.Муқимов ушбу тайинловга қадар Нуробод тумани ҳокимлиги ташкилий-назорат гуруҳи раҳбари лавозимида фаолият олиб борган.


22 август куни Ўзбекистонда кутилаётган об-ҳаво маълумоти\nГидрометеорология хизмати маркази эртага, 22 август куни қандай об-ҳаво кутилаётганини маълум қилди.\nҚорақалпоғистон Республикаси, Хоразм вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 18-23 даража, кундузи 32-37 даража иссиқ бўлади.\nБухоро ва Навоий вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 18-23 даража, кундузи 34-39 даража иссиқ бўлади.\nТошкент, Самарқанд, Жиззах ва Сирдарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 17-22 даража илиқ, кундузи 32-37 даража иссиқ бўлади.\nҚашқадарё ва Сурхондарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 18-23 даража, кундузи 34-39 даража иссиқ бўлади.\nРеспубликанинг тоғли ҳудудлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 8-13 даража илиқ, кундузи 22-27 даража иссиқ бўлади.


Бош прокурорнинг Сенатдаги ҳисоботи: асосий жиҳатлар – Газета.uz\nБош прокурорнинг Сенатдаги ҳисоботи: асосий жиҳатлар\nБош прокурор Отабек Муродов Сенатдаги ҳисоботида маҳкама фаолияти ва тадбиркорлик соҳасидаги муаммолар, хуфёна иқтисодиётга қарши кураш, кадрлар сиёсати ҳамда МИБ ходимларининг машаққатли меҳнати ҳақида маълум қилди.\n7 май 2019, 07:43 Жамият\nЎзбекистон бош прокурори Отабек Муродов 4 май куни Олий Мажлис Сенатининг 19-ялпи мажлисида прокуратура органларининг 2018 йилдаги фаолияти тўғрисида ҳисобот берди. «Газета.uz» унинг чиқишидаги асосий жиҳатларни келтириб ўтади.\nБош прокуратура раҳбарининг қайд этишича, ҳозирда прокуратура органлари фаолиятида асосий урғу ҳуқуқбузарликлар учун жазолаш эмас, балки тизимли муаммоларни аниқлаш ва уларни бартараф этишга қаратилган.\nНазорат тадбирлари натижасида 15937 нафар тадбиркорга, шу жумладан, 2575 нафарига 603 млрд сўм кредит, 806 нафарига 18 минг гектар ер майдони, 109 нафарига бинолар ажратилишида, 443 нафарига лицензия олишда, 8 900 нафарига бошқа масалаларда амалий ёрдам кўрсатилди\n17051 нафар тадбиркорнинг бузилган ҳуқуқлари тикланди, тўхтаб қолган 13335 та тадбиркорлик субъекти фаолияти тикланишига эришилди.\nОтабек Муродов тадбиркор ҳуқуқини бузиш, тамагирлик ва турли суиистеъмолчиликлар учраётганини таъкидлади. Ўтган йилда тадбиркорлар ҳуқуқини бузиш ҳолатлари бўйича 262 нафар мансабдор шахслар интизомий, 231 нафари маъмурий жавобгарликка тортилди, 315 та жиноят ишлари қўзғатилди.\nТадбиркорлар ҳуқуқини бузиш билан боғлиқ жиноий ҳолатлар асосан банклар (56 та), кадастр (16), солиқ, электр ва сув таъминоти идоралари (12 тадан), ҳокимликлар (10) ҳисобига тўғри келади.\nМасалан, Деҳқонобод туман ҳокими ўринбосари Хасанов тадбиркор Турабовдан 120 гектар ер майдони ажратиш масаласини ҳал этиш эвазига 6 минг доллар пулни пора тариқасида олган вақтида ушланиб, суд ҳукми билан озодликдан маҳрум этилди. Хуфёна иқтисодиётга қарши кураш\nБош прокурорнинг қайд этишича, асосий эътибор яширин иқтисодиёт ва коррупцияга қарши курашга қаратилмоқда. Ушбу йўналишда йил давомида 8146 та ҳуқуқбузарлик аниқланиб, 3392 та маъмурий ва 4178 та жиноят иши қўзғатилди. Очилган жиноят ишларининг 617 таси тадбиркорлар ҳуқуқларининг бузилиши, 1831 таси мансаб билан боғлиқ жиноятлар ва 542 таси пул маблағларининг ноқонуний айланмаси билан боғлиқ.\n986 та яширин цехлар фаолиятига чек қўйилиб, 8,6 млрд сўмлик ноқонуний маҳсулотлар олиб қўйилди. Валютага оид жиноятларни бартараф этиш бўйича ишлар жараёнида 9.8 млн доллар нақд хорижий валюта ва 3,5 млрд сўм олиб қўйилди.\nБош прокуратура тадбиркорларга лицензиялар ажратиш ва имтиёзлар қўллаш соҳасидаги тизимли муаммоларни аниқлаш ва уларни бартараф этиш бўйича ҳам ишлар олиб бормоқда.\nБюджет тушумлари ижросини таъминлаш борасида амалга оширган назорат тадбирлари доирасида бюджетга 3,311 трлн сўмдан ортиқ қўшимча манба аниқланиб, 2,605 трлн сўми ундирилди.\nПрокуратура органлари саъй-ҳаракатлари билан ноқонуний фойдаланилаётган 33 минг гектар ер майдони захирага киритилди.\n2018 йил октябрида президент прокуратура органларига қишлоқ ва сув хўжалиги бўйича ҳукумат комплексига, жумладан пахта хом-ашёси ва буғдой етиштириш соҳасида кўмак кўрсатиш вазифасини топширган эди.\nБош прокурорнинг сўзларига кўра, ҳисобот даврида ўтказилган назорат тадбирларида 17378 тонна пахта хом ашёсини қўшиб ёзиш ҳолатлари аниқланиб, 61 млрд сўмлик маблағлар талон-торож қилинишининг олди олинди.\nБу ҳолатлар юзасидан 111 нафар мансабдор шахслар интизомий ва маъмурий жавобгарликка тортилиб, 39 та жиноят иши қўзғатилди. Мазкур жараёнда пахта хом ашёсини талон-торож қилишга қаратилган янги жиноий схемалар фош этилди.\nМисол учун, Бухоро шаҳридаги «Тарози класс» корхонаси раҳбари Ҳужжатов ва бошқалар пахта корхоналарига етказиб берилган электрон тарозилар схемасини ўзгартириб, тарози тамғасини бузмасдан, «калибровка» қилиш, яъни ўлчов кўрсаткичини ўзгартириш имконини яратишган.\nБу эса, пахта хом ашёсини истаганча талон-торож қилишга шароит яратиб, терговда ушбу схема ёрдамида 1,185 млрд сўмлик 595 тонна пахта хом ашёси талон-торож этилгани аниқланди.\nНазорат тадбирлари доирасида 3076 нафар фуқаронинг 3,5 млрд сўмлик ойлик иш ҳақлари, 1456 фуқарога 867 млн сўмлик пенсия ва нафақалар тўланиши таъминланди.\nТаҳлиллар, айрим идораларда ногиронлиги бўлган фуқаролар ҳуқуқларига эътиборсизлик ҳолатлари мавжудлигини кўрсатди.\nБош прокурор солиқ, молия, пенсия идоралари ва тиббий-меҳнат эксперт комиссияларида имтиёз қўлланиши таҳлил қилинмаган, маълумот алмашинуви йўлга қўйилмаганини афсус билан таъкидлаб ўтди. Мисол учун, ногиронлиги бўлган фуқароларнинг мол-мулк ва ер участкасига солиқ имтиёзлари қўлланиши аҳволи ўрганилганида, 2944 нафарига имтиёз қўлланмагани аниқланди.\nЎтган йилда келиб тушган жами 477,5 мингта мурожаатнинг 291,4 мингтаси бевосита прокуратурада кўриб чиқилди, 270,1 минг фуқаро қабул қилинди.\n«Мурожаатларни кўриб чиқиш натижалари мутасадди идораларда мурожаатларга юзаки муносабат, кўтарилган масалани ҳал этмаслик ҳолатлари мавжудлигини кўрсатмоқда», — деди бош прокурор.\nМасалан, Сергели туманидаги «Спутник-4» мавзесида жойлашган 2 ва 3-сонли ётоқхоналар турар жой тоифасига кирмаганлиги сабабли 134 та хонадонда яшовчи 423 нафар фуқаро йиллар давомида сарсон бўлиб, ўзлари яшаб келган жойига эгалик қила олмай келган.\nБош прокуратура ва Вазирлар Маҳкамаси ишчи гуруҳлари реал вазиятни жойида ўрганмоқда. Бош вазирнинг биринчи ўринбосари Очилбой Раматов ва бош прокурор Отабек Муродов ҳудудларга ташриф буюрган вақтда 200 дан ортиқ ҳукумат топшириқлари бажарилмаганини аниқлади.\nЎрганишларда айрим вазирлик ва идоралар мутасаддилари томонидан қонун талабларини бузиш ҳолатлари ҳам аниқланиб, 221 нафар мансабдор интизомий жазога тортилди, 13 нафар раҳбар лавозимидан озод қилинди.\nБош прокурор жиноятчиликка қарши курашда асосий эътибор оқибатлар билан ишлашга эмас, балки профилактик ва огоҳлантириш чораларига қаратилмоқда.\nБош прокуратура Академияси ҳузурида жиноят сабабларини тизимли таҳлил қилиш маркази ташкил этилиб, жиноят сабаб ва шарт-шароитларини илмий жиҳатдан тадқиқ қилиш йўлга қўйилди.\nЎтган йилдан бошлаб, жиноят содир этишга мойил ҳамда жиноят қурбонига айланиш хавфи юқори бўлган фуқароларни шартли равишда 9 та тоифага ажратиб, профилактик тадбирлар олиб борилди.\nНатижада бундай тоифадаги шахслардан 65,9 минг нафари иш билан таъминланди, 24,7 минг нафар судланганлар ижтимоий реабилитация қилинди. Кўрилган чоралар натижасида ўтган йилда республикада умумий жиноятчилик 33 фоизга камайди. Мавжуд 9022 та маҳалладан 2301 тасида ёки 25 фоизида жиноят содир этилмади.\n2017 йилда республикада жиноятлар ҳар 100 минг аҳолига 228 та тўғри келган бўлса, 2018 йилда бу кўрсаткич 149 тани ташкил қилди.\nОтабек Муродов ҳали олдинда кўплаб долзарб масалалар мавжудлигини тан олди. «Айниқса, хотин-қизлар, ёшлар, ўқувчилар томонидан содир этилаётган жиноятлар бизни жиддий ташвишга солади», — деди бош прокурор. Ўтган йилда 7075 нафар аёллар, 17711 нафар ёшлар, 973 нафар ўқувчилар жиноятга қўл урган.\n«Энг оғриқли масала, аксарият қотиллик ва тан жароҳати етказиш жиноятлари оила, турмуш ва маиший муносабатлар замирида содир этилмоқда», — дея таъкидлади у. 2018 йилда содир этилган 432 та қотиллик жиноятининг 160 таси ёки ҳар учтадан биттаси, 3626 та тан жароҳати етказиш жиноятининг 767 таси ёки ҳар бештадан биттаси оила-турмуш муносабатлари замирида, оддий келишмовчиликлар натижасида келиб чиққан.\n«Аслида, бундай ҳолатларнинг олдини олиш имкони бор, лекин, оилалардаги келишмовчиликларни ўрганиш, низоларни бартараф этиш борасида имкониятлардан тўлиқ фойдаланилмаяпти», — дея таъкидлади Бош прокуратура раҳбари.\nЎтган йилда 110 нафар руҳий касаллиги бор шахслар томонидан турли оғир қилмишлар содир этилди. Бир мисол, Шофиркон туманида яшовчи 38 ёшли руҳий касал Кенжаев 78 ёшли отасининг устидан бензин сепиб, тириклай ёқиб юборган. Кенжаев руҳий касал сифатида рўйхатга олинган бўлсада, йиллар давомида унга ҳеч қандай тиббий ёрдам кўрсатилмаган, хулқ-атвори назоратга олинмаган.\nҲозирда Ички ишлар вазири билан бирга профилактика масалаларини жойида ўрганиб, ҳар бир ҳудуд хусусиятидан келиб чиқиб, вазифаларни белгилаб оляпмиз.\nХусусан, криминоген вазияти оғир ҳудудларда ситуацион марказлар ва қўшимча патруль гуруҳлари ташкил этиш, аҳоли гавжум жойларда тезкор чақирув тугмалари ўрнатиш, ички ишлар тизимида психолог, хотин-қизлар масаласи бўйича инспектор лавозимларини жорий қилиш чоралари кўрилмоқда.\nЎтган йилда жиноятларни ҳисобдан яшириш билан боғлиқ 1057 та ҳолат аниқланиб, 45 нафар ходимга жиноят иши қўзғатилди.\nЖиноятларни ҳисобга олишда инсон омилини истисно қилувчи ҳамда қатор вазифаларни инновацион йўл билан ҳал этиш имконини берувчи «Электрон жиноий-ҳуқуқий статистика» ахборот тизими бу йилдан бошлаб ишга туширилди.\nЎтган йилда прокуратура тезкор-тергов гуруҳлари томонидан 421 та қотиллик жинояти тезкор фош этилиши, 626 та бедарак йўқолган шахснинг топилиши таъминланди.\nБевосита прокуратура органлари томонидан 11121 та жиноят ишлари юзасидан тергов ўтказилиб, 5 043 таси судга юборилди. Аниқланган 1 трлн. 927 млрд. сўм зарардан тергов давомида 1 трлн 754 млрд сўми ёки 91 фоизи ундирилди.\nШу билан бирга, 3737 та жиноят фош этилмасдан қолди. ИИВ билан биргаликда жойларда тузилган ишчи гуруҳлар томонидан 3737 та жиноятнинг 985 таси ёки 26 фоизи фош этилди.\nМажбурий ижро бюроси томонидан энергия ресурслари ва ичимлик суви учун тўлов интизомини мустаҳкамлаш борасида кўрилган чоралар натижасида 28,1 трлн сўм ёки 2017 йилга нисбатан 11,6 трлн сўм кўп маблағ ундирилди.\nСуд ҳужжатлари ижросини таъминлаш борасида 16 трлн 36 млрд сўм ёки 2017 йилга нисбатан 2 трлн 67 млрд сўмга кўп қарздорлик ундирилди.\nАлбатта, бу натижаларга эришиш осон кечмаяпти, дея тан олди бош прокурор. Бюро ташкил топгандан ҳозирга қадар ходимларга хизмат вазифасини бажаришга фаол қаршилик кўрсатиш билан боғлиқ 307 та ҳолат қайд этилди. Бу ҳолатлар юзасидан 128та жиноят ва 105 та маъмурий ишлар қўзғатилган.\nХизмат вазифаларини бажаришда 4 нафарходимимиз вафот этди, 100 дан ортиғи турли даражада тан жароҳати олди. Бундай оғир шароитда ишлаш ва иш ҳажми кўплиги сабаб 4690 нафар ходим ўз хоҳишига кўра ишдан кетди.\n«Сафимизни ҳуқуқбузарликка мойил, эскича фикрлайдиган ходимлардан тозалаш мақсадида 2182 нафар ходимга хизмат текшируви ўтказилиб, 281 нафари (2017 йилда — 107) тизимдан бўшатилди», — деди бош прокурор.\nХизмат вазифаларини етарли бажармаган 1171(741) нафар ходим интизомий жавобгарликка тортилди. Содир этган қилмишлари учун 61(24) нафар ходимлар жиноий жавобгарликка тортилди.\nНожўя ҳаракатларнинг олдини олиш ва масъулиятни кучайтириш мақсадида 1 438(944) нафар ходим ротация қилинди, 10340 та (3772) профилактик тадбирлар ташкил этилди.\nКўрилган чоралар натижасида 82 та ҳолатда ходим пора таклиф қилган фуқаролар ҳақида хабар бериб, коррупция ҳолатларини олди олинди. Бу рақам 2017 йилга нисбатан 5 баравар ортиқдир.


Европа Иттифоқи ва араб Лигаси давлатлари ташқи ишлар вазирлари, ЯҚИН ШАРҚ бўҳрони масаласиба, фавқулодда учрашувлар ўтказишга чақирдилар.\n02 июл 2022, Тошкент вақти: 12:31\nАраб Лигаси бош Котиби Амир Муса, Фаластин расмийларининг фавқулодда учрашув ўтказиш ҳақидаги илтимосига муфовиқ, араб ташқи ишлар вазирлари шанба куни Қоҳира шаҳрида учрашишларини маълум қилди.\nБугун Миср, Исроил билан ҳукуматлараро алоқаларни тўхтатганини, аммо дипломатик алоқалар узилмасдан қолишини эьлон қилди.\nЕвропа Иттифоқи Ташқи ишлар вазирларининг айни масала бугун кечқурун Люксембург шаҳрида учрашишлари режалаштирилган. Йиғилишда Франция президенти Жак Ширакнинг Яқин Шарқда кучайиб бораётган зўравонликларни тўҳтатиш йўлида, минтақага Европа Иттифоқи юқори даражадаги делегациясини жўнатиш ҳақидаги таклифини муҳокама этиш кўзда тутилмоқда.\nРоссия президенти Владимир Путин ҳам томонларни, қон тўкилишини тўхтатишга чақирди.


“Оққўрғон”да 995 хонадон ва 4 фермер хўжалиги сувсиз қолди. Депутат муаммони ҳал этди! | O'zLiDeP\n“Оққўрғон”да 995 хонадон ва 4 фермер хўжалиги сувсиз қолди. Депутат муаммони ҳал этди!\nСурхондарё вилояти Шўрчи туманидаги “Оққўрғон” маҳалласи аҳолиси шу пайтга қадар томорқаларини Қумқўрғон каналидан сув келиб қуйиладиган Р-2 катта ариғидан суғоришар эди. Бироқ ариқ ён атрофига ўзбошимчалик билан экилган турли дарахтлар, ноқонуний қурилган иморатлар сув йўлини тўсиб қўйди. Натижада 995 хонадон ва 4 фермер хўжалиги сувсиз қолди.\nМаълум бўлишича, шу ҳудудда яшовчи фуқаролар Р-2 катта ариғини қазишда кўмак сўраб, тегишли жойларга кўп маротаба мурожаат қилган. Лекин барча ҳаракатлар самарасиз кетган, натижа бўлмаган. “Отангга бор, онангга бор” деган гап-сўзлардан чарчаган оққўрғонликлар бу масалада охир-оқибат O‘zLiDeP депутатлик гуруҳи аъзоси Б.Менгбоевдан кўмак сўрашган.\n“Халқ вакилининг туман “Сувоқава” ДУКга юборган депутатлик сўровидан сўнг ҳаракатлар бошланди. Халқ ноиби, фермер ва тадбиркорлар, 3-сектор раҳбари Ш.Мусурмоновлар бошчилигида Қумқўрғон каналидан чиқувчи, узунлиги 2 км масофадаги ариқни қазиш ишлари бошлаб юборилди”, – дейди “Оққўрғон” маҳалласи фаолларидан бири.\nЯна бир гап. Бу каби муаммолар фақат ушбу ҳудуд аҳлини эмас, балки “Қоқайди” МФЙ аҳолисини ҳам қийнаб келмоқда. Маҳалла фаоли Бахтиёр Қулматовнинг айтишича, аҳоли ичимлик сувини 2-3 км масофадан ташиб келар экан.\n“Кўп йиллардан буён сув муаммоси билан курашиб келамиз. Ичимлик суви йўқ, сув тармоғи тўғрисида эса унутиб ҳам қўйдик. Аслида, муаммонинг ечими 75 метр полиэтилин трубасини ётқизиш билан ҳал этилади. Аммо муаммо ечимини ҳеч бир ташкилот ўз зиммасига олмаяпти. Халқ вакилининг маҳалламизга ташрифидан сўнг муаммойимиз жойида ҳал бўлди”, – дейди “Истиқлол” кўчасида яшовчи Б.Қулматов.\nБаходир 2019-03-29 15:12:50\nШунака ишлани купро килиб туриш кере ва ахолини муаммоларин эшитиб конун доирасида хал килиш кере. Халкдан дуо осек хаммани иши яхши юради ва ишда барака булади


26 октябр 2021, Тошкент вақти: 12:42\nТошкент шаҳар Давлат солиқ инспекцияси ходимлари бу тизимни такомиллаштириш жараëнида ундаги иш ўринларининг 30-50 фоизгача қисқартирилиши мумкинлигидан оғзаки огоҳлантирилган. Озодликка маълум бўлишича¸ айни кунларда қўмитада янги солиқ тизимини яратиш устида қарийб 50 нафар мутахассис иш олиб бормоқда. Айни пайтда, солиқчилар дам олиш кунисиз ва тунги соат 12 гача ишлашга мажбурланаётганидан шикоят қилмоқда.\nЯнги фармондан сўнг солиқчиларнинг қарийб 50 фоизи ишсиз қолиши мумкин\nЎзбекистон президенти 18 июль куни имзолаган “Солиқ маъмуриятчилигини тубдан такомиллаштириш, солиқлар ва бошқа мажбурий тўловларнинг йиғилувчанлигини ошириш чора-тадбирлари тўғрисида”ги фармонда солиқ тизимини ислоҳ этишнинг устивор йўналишлари белгилаб берилди.\nЎзбекистон Давлат солиқ қўмитаси бошқарувининг ўрта бўғинида ишловчи мулозимнинг Озодлик билан микрофонсиз суҳбатда айтишича, ана шу фармон муносабати билан қўмитанинг 50 дан ортиқ мутахассиси солиқ тизимининг янги Низомини яратиш устида иш бошлаган.\nБу мулозимнинг айтишича, 2018 йил 1 январидан кучга кириши кутилаëтган мазкур Низомга¸ солиқ инспекцияси ходимлари сонини 30 фоиздан 50 фоизгача қисқартириш режаси ҳам киритилиши мумкин.\n"Кўриб чиқилаëтган янги тизимда, солиқ инспекциясидаги ҳар бир ходимнинг автоматик тарзда ишдан бўшатилиши ва янги танловдан ўтиб¸ қайта ишга олинадиган ходимлар билан бошқадан шартнома тузилиши кўзда тутилмоқда. Ҳозир солиқ ходимларининг деярли ҳаммаси ўз ишини йўқотишдан қўрқиб яшамоқда"¸ деди Озодлик суҳбатлашган қўмита расмийси.\nАйни пайтда солиқ идоралари фаолиятининг Вазирлар Маҳкамаси ҳузуридаги Ҳисоб палатаси мутахассислари томонидан қаттиқ текширилаётгани билдирилди.\nПрезидент фармонига биноан Ҳисоб палатаси тузилмасида Давлат бюджетига тушумларнинг тўлиқлигини назорат қилиш инспекцияси ташкил этилиб, бу инспекция бюджет даромадларини кўпайтириш заҳираларини аниқлаш ва уларнинг сафарбар этилишини таъминлаш устидан назоратни амалга оширади.\n"Солиқчилар дам олиш кунисиз ишламоқда"\nШу кунларда солиқ тизими ходимларининг кучли босим остида қолгани ҳақида Озодликка гапирган Тошкент шаҳар Олмазор тумани Давлат солиқ инспекциясининг исми сир қолишини сўраган инспекторига кўра, бу тизимида уч ойдан бери чегараланмаган иш соати жорий қилинган.\n“Олмазор тумани ДСИ раҳбарияти бизни ишга соат 7.30да келишга, шанба ва якшанба кунлари ҳам ишга чиқишга мажбур қилиб келмоқда. Майли, шанба куни ҳам ишга чиқишга эътирозим йўқ. Лекин якшанба куни ҳам ишлаш Меҳнат қонунчилигига тўғри келмайдику? Ахир мен ҳам дам олиш кунлари, оилам, фарзандларим даврасида бўлишни хоҳлайман”, деди солиқ инспектори.\nТошкент шаҳар Давлат солиқ инспекциясининг ўзини таништирмаган мулозими Озодлик билан суҳбатда, ходимларнинг дам олиш кунисиз ва ўн беш соатлаб ишлаётганини тасдиқлади.\n“Президентимиз айтганку, керак бўлса¸ кечаси билан ишлаймиз. Бу биргина Олмазор туманига эмас, балки бутун Тошкент шаҳрига тегишли. Агар кимдир бу вақтинчалик қийинчиликка чидолмаса, марҳамат¸ ишдан кетаверсин”, деди мулозим.\nМулозим Озодликнинг “бундай талаб Ўзбекистон Меҳнат кодексига зид эмасми?” деган саволини очиқ қолдирди.\nЧилонзор тумани Давлат солиқ инспекциясининг исми сир қолишини сўраган мулозими ходимларнинг бундай ноқонуний талабга очиқ эътироз билдиришга журъати етмаслигини айтади.\n“Чунки. Раҳбарлардан фақат битта жавоб бўлади: “Ёқмаётган бўлса¸ аризангни ёз!” Шунинг учун дамимиз ичимизда, ишлаяпмиз. Мажлисларда ҳам “шахсий ҳаётингни унут ёки аризангни ёз”¸ деб очиқ айтилаяпти. Уйқуга тўймай, дам олмасдан ишлаб, куни билан мудраб юрамиз. Натижада иш самарадорлиги кундан-кунга пасайиб боряпти. Байрам кунлари ҳам ҳеч қандай дам йўқ”, дейди солиқ инспектори.\nПрезидент Шавкат Мирзиёв жорий йилнинг 11 апрель куни ўтказган видеослектор йиғилишида, раҳбарларни кечаю кундуз ишлашга чақирган эди:\n- Мен ўзим назорат қиламан. Шу районни прокурори қаерда, милицияси қаерда, солиқчиси қаерда, ҳокими қаерда. Уйга боришни йўқ қиламиз. Икки йил фавқулодда, масъул иш тизимига ўтамиз, - деган эди Шавкат Мирзиёев.\nДаромадни солиқчидан бекитишни қийинлаштириш режаланмоқда\nЎзбекистон президенти 18 июль куни имзолаган 5116-сонли фармонга кўра¸ 2018 йилнинг 1 январидан бошлаб даромадларни солиқдан яширишга қарши курашиш мақсадида назорат-касса машиналари жорий этилади.\nБу машиналар орқали қилинган тўлов ҳақидаги маълумот тўғридан-тўғри солиқ идоралари маълумотлар базасига бориб тушади.\nБундай машиналар дастлаб Тошкент¸ Нукусда, сўнгра туманларда жорий этилиши назарда тутилган.\nБундай ислоҳот ҳам солиқ тизимини электрон шаклга кўчириш¸ давлат бюджетига тушадиган солиқларни кўпайтиришга қаратилган.